text:
Ubuziranenge bw’amata buhera ku mworozi kugera ku ikusanyirizo
Yanditswe na MUKAGAHIZI ROSE
Amata ni ikinyobwa kiza, kiryoha gikungahaye ku ntungamubiri. Kuri ubu, bitewe n’iterambere ry’Isi, u Rwanda rushyize imbere kuvugurura ubworozi kugira ngo abaturarwanda bagere ku musaruro mwiza ushimishije wo gutunga abantu ariko bakanabonamo amafaranga nkuko bisobanurwa na Dr Nyirazikwiye Euphrasie, ushinzwe ishami ry’ubugenzuzi n’ubuziranenge ku bikomoka ku buhinzi n’ubworozi muri Minisiteri y’Ubuhinzi n’Ubworozi. Avuga ko kugira ngo amata abe afite isuku aba yujuje ibyangombwa, icuruzwa ryayo na ryo hari icyo risaba.
Dr Nyirazikwiye Euphrasie, ushinzwe ishami ry’ubugenzuzi n’ubuziranenge ku bikomoka ku buhinzi n’ubworozi muri Minisiteri y’Ubuhinzi n’Ubworozi agaruka ku buziranenge bw’amata ahereye ku mukamyi, agaruka no ku bugenzuzi bukorwa n’isuzuma riba rihari kugira ngo umukamyi cyangwa se umworozi amenye ko amata ye agiye kugemurwa ku ikusanyirizo yizeye ko ari bwakirwe.
Yagize ati “Mu ruhererekane rwose rw’amata hari ibisabwa kuva ku mworozi, umukamyi agomba kuba afite isuku, agakamira mu cyansi cyogeje neza, kandi cyumukije, inka bakama nayo igomba kuba ifite isuku, ikabanza kozwa icebe neza n’amazi y’akazuyazi kandi bakumutsa iryo cebe n’agatambaro gafite isuku, umworozi agomba kuyatereka ahantu heza hafite isuku, mu gihe atarayagemura, kandi agomba gukama inka itarwaye, amata meza ni ay’inka yakamwe nyuma y’iminsi 7 ibyaye kubera ko mbere y’iyo minsi amata aba yitwa umuhondo ayo ni ay’inyana”.
Byongeye kandi, ngo ukama agomba kuba atarwaye indwara zirimo impiswi, tifoyide cyangwa hepatite kandi agakamira mu cyansi gifite isuku kuko nyuma y’ibi, iyo ayajyanye ku ikusanyirizo ari bwo aba yizeye neza ko bari buyakire.
Ku ikusanyirizo ngo abakira amata baba bagomba kuyasuzuma ubuziranenge, bayareba ibara bakayihumuriza, bagapima antibiotic, udukoko tw’ifumbi, nyuma bayashyira mu cyansi gikonjesha kigomba kuba gifite isuku. Abantu bakira amata ku ikusanyirizo na bo ngo bagomba kuba bafite isuku kandi badafite uburwayi bw’impiswi, tifoyide, hepatite n’izindi ndwara zishobora kwanduza amata kandi bambaye imyambaro yabugenewe kandi baba bagomba kwitwararika ku buryo ayo mata agomba kuguma ku gipimo cy’ubushyuhe buri hasi ya kane 4 kugeza igihe bategereje ko uyatwara ayajyanye ku ruganda cyangwa bagiye kuyacuruza babungabunze ubwo buziranenge.
Kuri ubu, ngo hari imodoka zabugenewe zikonjesha amata hagati ya 0 na 4 kuko ari byo byiza kandi utwara iyo modoka aba afite ibyangombwa bimwemerera gutwara ayo mata, abayagemura kuri kiyosike no muri mazu agurishirizwamo ibyo kurya (alimentation) na bo bagomba kuba bafite ibyangombwa bibemerera gutwara ayo mata kandi bakayatwara vuba byihuse bitarenze amasaha abiri. Uyagura aba agomba kuyapima ubuziranenge kubera ko ngo rimwe na rimwe umuntu utari inyangamugayo yongeramo amazi cyangwa amafu.
Muri rusange, buri wese ngo aba agomba kumva ko agomba gusigasira ubuziranenge bw’amata kubera ko mikorobi zikunda amata cyane. Umuntu wese ucuruza amata kandi ngo agomba kuba yarayakuye ku ikusanyirizo kandi afite icyangombwa kigaragaza ikusanyirizo yayakuyeho n’ibipimo bapimye n’ingano y’ayo mata bityo bigafasha kugenzura niba mu nzira nta kintu bongeyemo.
Dr Ngarambe Michel, umukozi muri ‘Rwanda Dairy Development’, yagarutse ku mategeko agenga ibijyanye n’ubuzima bw’amatungo. Yagize ati “Dufite amategeko mu gihugu cyacu agenga ibijyanye n’ubuzima bw’amatungo ariko by’umwihariko amata. Hari iteka rya Minisitiri ryasohotse mu igazeti ya Leta tariki 10 Gashyantare 2016 rigena uburyo bwo gukusanya amata, kuyatwara no kuyacuruza, dufite iryo teka rya Minisitiri w’Ubuhinzi n’Ubworozi rigena uburyo bwo gukusanya amata, kuyatwara no kuyacuruza, ni ryo tugenderaho uyu munsi, ibijyanye byose n’amata yemerewe gucuruzwa bikubiye muri iryo teka”.
Uko amata ajyanwa ku isoko agomba kuba ameze
Dr Ngarambe Michel akomeza yungamo ati “Amata yemewe kujya ku isoko gucuruzwa ni amata ameze ate? Amata meza ni ibiki aba yujuje kugira ngo amata tuvuge ko ari meza? Hari ibintu by’ingenzi bisuzumwa ni ukuvuga ko iyo amata ari meza ibintu bisuzumwa by’ingenzi ni bine ku makusanyirizo y’amata. Muri byo, icya mbere ni ukwitegereza no kwihumuriza: iyo amata ageze ku ikusanyirizo aba ari mu bicuba bipfundikiye, ikintu cya mbere umukozi wo ku ikusanyirizo akora, arapfundura, akihumuriza, yamara kwihumuriza akareba n’ishusho”.
Yakomeje atangaza ko burya amata agira impumuro yihariye yayo, iyo impumuro y’amata yashyizwe mu kintu kitameze neza ushobora gusanga afite impumuro ya peterori cyangwa se y’amavuta cyangwa indi mpumuro idasanzwe. Iyo mpumuro iyo uyumvise ayo mata nta bwo aba ari meza kuko amata afata impumuro y’ikintu wayashyizemo, noneho ukareba n’ibara ryayo, uko asa, amata agira ibara burya ryiza ryayo, iyo umaze kwihumuriza no kwitegereza, ikindi ureba ni ugupima ko hatongewemo ireme bwite ry’amata, ibyo na byo barapima hari agakoresho kabugenewe bashyira mu mata hari ibipimo bizwi, wasanga amata yujuje ibyo bipimo akaba ari meza. Iyo wongeyemo amazi urafatwa cyangwa se waba washyizemo ikindi kintu nabwo urafatwa.
Ikindi bapima cya gatatu ni umubanji, bapima ko amata adasharira, icyo nacyo ngo hari alukoro bakoresha mu gupima ko amata ari meza atarimo umubanji, icya kane bareba ko amata atarimo ‘antibiotic’.
Yagize ati “Inka yatewe umuti burya nta bwo igomba gukamwa, utegereza iminsi nibura itanu uhereye ku munsi wa nyuma yatereweho urushinge rwa Antibiotic, gukama ukabona ayo mata, ibyo ni byo bintu by’ingenzi amata agomba kuba yujuje kugira ngo yemererwe kujya ku isoko, age kugurishwa”.
Ibintu byangiza amata ni byinshi
Dr Ngarambe agaruka ku bintu byangiza amata, agira ati “Nk’ubu inka yatewe ‘antibiotic’ ibyo byangiza amata, inka irwaye ugomba kuyivura, iyo uyivuye umuti witwa antibiotic ujya no mu mata kandi aya mata iyo ushatse kuyatunganyamo ibintu bitandukanye nk’ikivuguto ntavura, ya antibiotic ibangamira udukoko dutuma amata avura. Ikindi ibyo kurya ugaburira inka kuko kuri ubu inka zisigaye zirisha ariko zikanagaburirwa amafu atuma umukamo wiyongera, iyo ayo mafu yabikitse nabi na byo byangiza amata.
Ikindi buriya amata kubera amavuta arimo atuma afata impumuro y’ikintu wayashyizemo. Ni yo mpamvu nk’amajerikani agurirwamo peterori kugira ngo uzashyiremo amata biba bisaba ko waba uyogeje cyane. Ikindi ukamira ahantu hitaruye cyane ahantu hari ingarani cyangwa ahantu hari umunuko kubera ko umunuko ujya mu mata bikayangiza”.


c: text/html

text:
Kuri uyu wa 11 Nzeri 2018, ku Karere ka Karongi habereye irushanwa ry’ imishinga y’ urubyiruko, rikaba ari irushanwa ryakozwe kurwego rw’ Intara y’ Iburengerazuba bikaba byari muri gahunda ya Mnisiteri y' Urubyiruko.
Ni igikorwa cyitabiriwe n’ Umunyamabanga Uhoraho muri Minisiteri y’ urubyiruko, Bwana BIGENIMANA Emmanuel akaba ariwe mushyitsi mukuru wari kumwe n’ Umunyamabanga Nshingwabikorwa w’ Intara HABIYAREMYE Pierre Celestin, ndetse n’ Umuyobozi w’ Akarere Wungiririje Ushinzwe Ubukungu, BAGWIRE Esperance.
Imishinga y’ Urubyiruko yahatanaga ni Itatu; Harimo uwo mu Karere ka Nyamasheke, ujyanye no gukora Imitobe mu mbuto, amavuta yo kwisiga n’ ibikoresho by’ isuku birimo imikoropesho n’ ibindi. Hari Umushinga waturutse mu Karere ka Rubavu; w’ umusorere ukora ibikoresho bitandukanye mu migano. Hari kandi n’ umushinga wa MANIRUMVA Frank, umusore uturuka mu Karere ka Karongi, Umurenge wa Bwishyura, Akagari ka Kayenzi muri Sakinnyaga. Uyu musore akaba yarikoreye imashini zirarira amagi y' inkoko zikanayaturaga. Usibye kuba akora izi mashini akazigurisha n’ abazikeneye, uyu musore akaba anacuruza imishywi y’ inkoko mu gihe abakora ubworozi bw’ inkoko wasangaga bakenera imishwi bakayikura mu bihugu by’ amahanga birimo n’ iby' i Burayi.
Mu marashanwa yabaye, MICO Omar, wa Rubavu wagaragaje umushinga wo gukora intebe n’ ibindi bikoresho mu migano yahize abandi akaba yarahembwe Sheki ya miliyoni imwe y’ amafaranga y’ u Rwanda.

robotstxt: allowed

filter: keep


text:
Mu Rwanda hari ahantu Nyaburanga henshi ho gusura; gusa abantu benshi bibanda ku gusuga Ingagi. dore ahandi hantu Nyaburanga icumi hasurwa
Aha ni muri Nyumgwe,umugogo unyura mu kirere
1. Gusura Pariki ya Nyungwe irimo amako menshi y’Inkende, Gusura pariki y’ Akagera
2. Kujya kurira ibirunga Mu Rwanda habarizwa umusozi wa gatanu murermure muri Afurika,cyangwa Gukora Siporo y’Amagare yo Misozi y’u Rwanda
3. Gusura Ingoro y’ umwami, i Nyanza.
4. Gusura ibyiza by’Umuco Nyarwanda mu Karere ka Musanze mu ntara y’amajyaruguru mu Kigo Ndangamuco Iby’ Iwacu.
5. Gusura Urwibutso rwa Jenocide ahantu hatandukanye nka: Urwibutso rwa Kigali, Urwibutso rw’ I Murambi , Urwibutso rw’i Nyanza Kicukiro; n’ Urwibutso rw’I Ntarama.
6. Gusura ibiyaga bitandukanye n’ibihakorerwa cyane cyane Ikiyaga cya Kivu.
7. Gukora siporo nyinshi zikorerwa mu biyaga binini izi zikaba zakorerwa ku Kiyaga cya Kivu
8. Kuruhukira ku kiyaga cya Muhazi kuri kilometer 60 uvuye i Kigali
9. Gusura no gutembera umujyi wa Kigali, no kumenya amateka yawo ukoresheje imodoka ya Bisi
10. Gusura Pariki ya Nyungwe cyane cyane amasumo y’amazi ndetse n’Indabo z’amoko menshi zihaboneka
Akazuba Cyntia-Celebzmagazine.com


text:
Kutamenya ururimi rw’amarenga biracyari imbogamizi ku iterambere ry’abatumva
Bamwe mu batumva n’ababafasha mu bikorwa by’iterambere bifuza ko ururimi rw’amarenga rwakwigishwa hose, kugira ngo haveho imbogamizi zo kutumvikana hagati y’abatavuga n’abo bakorana.
Leta y’u Rwanda ikangurira Abanyarwanda bose gushaka icyabateza imbere, ugasanga abantu bose bashishikajwe no gushaka icyo gukora.Gusa imbogamizi zo ntizibura, haba ku gishoro ndetse n’ubumenyi bukenewe mu kwikorera.
Hari izindi mbogamizi abantu benshi badatekerezaho, zirimo kudashobora kuvugana n’abatumva,ahanini bitewe n’uko ururimi rw’amarenga bakoresha ruzwi na bake.
Icyo kibazo ni kimwe mu bigaragara muri Koperative y’abafite ubumuga bakora amasabune mu Karere ka Nyanza.
Umuyobozi w’iyo koperative, Daniel Uwabande avuga ko hari bamwe mu bo babana muri iyo Koperative batabasha kumvikana kugira ngo abagezeho ubumenyi bukenewe mu gukora amasabune,kuko batazi ururimi rw’amarenga.
Avuga ko atigeze yibaza ku mbogamizi yo kutabasha kuvugana n’abatumva batanavuga ayoboye, ariko ngo aho bashingiye koperative izajya ikora amasabune ni bwo yatangiye kubyibazaho.
Agira ati “Nahuguriwe gukora amasabune, ubu ndi kubyigisha abanyamuryango. Ariko abatumva nabuze uko mbasobanurira kandi na bo bafite ubushake bwo kubimenya.”
Uwabande yatangiye kwigisha bagenzi be uko bakora amasabune mu kwezi k’Ugushyingo 2017. Uwifuza kubimenya asabwa 500Frw yo kwifashisha mu kugura ibikoresha byo kwigiraho.
Ati “Mbabazwa cyane n’uko abatumva bari mu bitabiriye mbere, amafaranga barayatanga, none nananiwe kumvikana na bo. Abandi mbabwira ibyo bavanga bakabikora, bo bakavangavanga ibyo babonye kuko batabasha kumva ibyo mvuga, kandi babifitiye ubushake.”
Kugeza ubu,abitabiriye kwiga gukora amasabune barenga 50 kandi barakiyongera. Abatumva kugeza ubu ni batanu. Uwabande yifuza uwamwigisha amarenga kugira ngo batazasigara inyuma kandi ari abantu nk’abandi.
Ati “Mfite gahunda yo kubigisha gukora amasabune y’ubwoko bunyuranye no gukora amavuta ya gikotoro. Nabonye n’aho bazanyigisha gukora glyceline. Nifuza ko ubwo bumenyi bwose nazabusigira abafite ubumuga bagenzi banjye.”
Umunyamabanga nshingwabikorwa w’Umurenge wa Kibirizi, Jean Baptiste Habineza, avuga ko kumvikana n’utumva bitamworohera, yifuza ko amarenga yakwigishwa abantu bose.
Ati “Hazabeho ubuvugizi, nibinaba ngombwa bigirwe itegeko, ariko abantu bose bajye biga ururimi rw’amarenga.”
Minisiteri y’Uburezi na yo ivuga ko mu minsi iri imbere abantu bose bazajya bigishwa urwo rurimi uhereye mu mashuri, nk’uko byatangajwe n’umunyamabanga wa Leta Isaac Munyakazi, ubwo yasuraga ikigo cy’abatumva ntibanavuge cy’i Ngoma mu Karere ka Huye muri uyu mwaka.
Ati “Bizafasha ko ufite ubumuga yajya kwa muganga bakumvikana, yagira ikibazo kimujyana mu rukiko ntakenere umusobanurira."


text:
Amafiriti atetse mu ifuru
Amafiriti atetse mu ifuru aroroshye mu kuyateka, ntago aba afite amavuta menshi kandi aba aryoshye mu buryo bwihariye. Wayateka yonyine cyangwa washyiraho ibirungo. Bitewe n’uko ubishaka.
Ibikoresho
- Ibirayi 1Kg
- Ibiyiko 3 by’amavuta ya Elayo (huile d’olive)
- Akayiko gato 1 k’umunyu 1
Uko bikorwa
- Hata ibirayi ubikatemo amafiriti, ubishyire mu mazi akonje
- Bironge neza ubikure mu mazi ubishyire ku kintu gifite umwenge munsi nka passoire ku buryo amazi atonyanga neza agashiramo
- Sigaho ya mavuta n’umunyu, niba hari ikindi kirungo ushaka gushyiraho gishyireho
- Bishyire ushyire ku bintu batekaho mu ifuru kidashiriza niba ntacyo ufite wabanzaho urupapuro rwa aluminium
- Bishyire mu ifuru iminota 30-35 washyize ku muriro wa 225°C
Byavuye kuri sesame des saveurs.


text:
Bahuguwe ku guhanga imirimo itangiza ibidukikije
Mu Rwanda hasojwe amahugurwa agamije gufasha ahanini urubyiruko n’abagore kwihangira imirimo ibyara inyungu ariko itangiza ibidukikije (Green jobs).
Ayo mahugurwa yari amaze icyumweru yasojwe kuri uyu wa 27 Nyakanga 2018, akaba yateguwe n’Umuryango mpuzamahanga wita ku murimo (ILO) ku bufatanye n’Umuryango mpuzamahanga ushinzwe guteza imbere uburezi n’amahugurwa (APEFE).
Yagenewe abakozi 40 b’ibigo bitandukanye bifite aho bihurira n’umurimo no kurengera ibidukikije, birimo n’amashuri y’imyuga n’ubumenyingiro (TVET).
Joseph Masengesho, umuyobozi w’agateganyo wa APEFE, avuga ko intego y’ayo mahugurwa ari kwihangira imirimo ariko hanarengerwa ibidukikije.
Agira ati “Ikigamijwe ni uko abantu bamenya kwihangira imirimo ibateza imbere ariko itangiza ibidukikije. Bakamenya uko Biyogaze zikorwa cyangwa ikoreshwa ry’imirasire y’izuba mu guteka hirindwa gutema amashyamba nk’uko na Leta y’u Rwanda ihora ibidushishikariza”.
Bamwe mu bitabiriye ayo mahugurwa, bavuga ko hari icyo agiye guhindura mu mikorere yabo, nk’uko bitangazwa na Bernard Ndayishimiye, umukozi muri IPRC Musanze.
Ati “Ubusanzwe mu myuga twigisha ntabwo twibandaga ku mirimo itangiza ibidukikije, twigishaga bisanzwe. Icyakora nyuma y’aya mahugurwa, tugiye gusaba ko byashyirwa mu nteganyanyigisho ku buryo ibyo tuzajya twigisha byongerwaho kurwanya ibihumanya ikirere”.
Yongeraho ko umuntu kugira ngo akore ari uko agira umwuka mwiza ahumeka ari yo mpamvu bagiye gushyira ingufu muri izo mpinduka.
Alice Umuhire ushinzwe guhuza ibikorwa by’abafatanyabikorwa mu nama y’igihugu y’abagore, avuga ko bagiye kongera gushishikariza abagore gutinyuka guhanga imirimo’.
Ati “Nk’inama y’igihugu y’abagore, ndabona dukwiye kongera imbaraga mu bukangurambaga nubwo dusanzwe tubakangurira kwihangira imirimo. Icyiyongereyeho ni uko tugiye kubakangurira kwiga imyuga ariko ya yindi irengera ibidukikije nk’amashanyarazi n’ibindi”.
Arongera ati “Ikindi dushishikariza abagore ni ugutinyuka kwiga imyuga bivugwa ko ikomeye, ari iy’abagabo kuko na bo bashoboye. Bakajya mu gukanika, gukora amazi, gukora imbabura zitangiza ikirere kandi zicana make n’ibindi”.
Uwari ukuriye ayo mahugurwa, Chandni Lanfranchi, avuga ko kuba hahuguwe abakuriye inzego zitandukanye ari ikintu cy’ingenzi kuko na bo bazahita bahugura abandi benshi bityo abihangira imirimo itangiza ibidukikije biyongere kandi bakore biteze imbere.
Ibarura riheruka (EICV4) ryerekanye ko ubushomeri buri ku kigero cya 2%, bukaba ngo buri hejuru mu mijyi aho buri ku 9% ariko bugakabya mu mujyi wa Kigali kuko wihariye 11%, kwihangira imirimo rero ngo bikaba ari byo gisubizo.


text:
Kuri uyu wa gatanu tariki ya 10 Kanama, 2018 mu murenge wa NYANKENKE mu Kagari ka YARAMBA, habereye ibiganiro n’abaturage ku nsanganyamatsiko igira, iti: “Gira uruhare mu gukumira, Kurwanya no Kurandura Ihohoterwa Rishingiye ku Gitsina, Ubana neza n’uwo mwashakanye ndetse utange amakuru y’uwarikorewe ku Buyobozi bw’Inzego z’ibanze ku gihe; Uzaba utanze umusanzu ukomeye mu kubaka Sosiyete Nyarwanda Itengamaye”.
Ibi biganiro biratangwa ku bufatanye bwa Ministeri y’Ubutabera ibinyujije muri MAJ ndetse n’Umuryango Utegamiye kuri Leta RCN Justice & Democratie hagamijwe gusobanurira abaturage amwe mu mategeko ari mo Itegeko Rikumira kandi Rihana Ihohoterwa iryo ari ryo ryose rishingiye ku gitsina, iry’umuntu n’umuryango, irigena imicungire y’umutungo y’abashyingiranywe, impano n’izungura.
Uyu muryango mpuzamahanga utari uwa Leta (RCN Justice & Democratie) uterwa inkunga n’Ambasade y’Ubwami bwa Suwede mu Rwanda ibinyujije mu kigo gishinzwe iterambere (SIDA), ufite intego yo “Guteza imbere no gufasha ubutabera bwegereye abaturage n’ibikorwa bya demokarasi muri sosiyeti no mu bihugu biri mu nzibacyuho cyangwa mu nzira y’amajyambere, hamwe no kwigisha abaturage b’iburayi ibyerekeranye no gukumira amakimbirane”.
Mu byo bari gukora ubu harimo gusobanurira abaturage itegeko ry’umuryango n’andi mategeko arwanya ihohoterwa iryo ari ryo ryose, ndetse n’itegeko ku mutungo. Muri ibi biganiro kandi, baranyuzamo bagakinira aba baturage Ikinamico bifashishije ITORERO MASHIRIKA, bakaba bazajya mu mirenge yindi y’Aka karere irimo RUSHAKI, MUTETE na RUVUNE .
Umuyobozi w’Akarere bwana Ndayambaje Felix yashimiye ubuyobozi bwa RCN ku bufasha ntagereranywa baha inzego z’ibanze ndetse n’abaturage, babasaba ko bibaye byiza bazenguruka imirenge yose. Yasabye abaturage kujya bakurikira bakamenya amategeko abarengera ndetse bakanamenya aho babariza kuko abenshi usanga baapfusha igihe cyabo n’amafaranga ubusa ku kibazo cyarangijwe mbere.


text:
Abatuye akagari ka Mabare mu murenge wa Rukomo akarere ka Gicumbi barashinja ubuyobozi bw’aka kagali kudindiza iyubakwa ry’ibiro byako nyamara baratanze amafaranga 10,000frws kuri buri rugo yo kubyubaka none igice cyubatswe kitarasakarwa kikaba kigiye gusenywa n’imvura.
Aba baturage bavuga ko umwaka ushize wa 2017 ari bwo batangiye gushihikarizwa n’ ubuyobozi bw’aka kagari batuyemo ka Mabare gutangira gutanga amafaranga yo kubaka ibiro byako aho buri rugo rwatangaga amafaranga guhera ku bihumbi biri( 2000Frw) kugeza ku bihumbi icumi (10,000).Ngo bakaba barabwirwaga ko ibiro bihita byubakwa bikuzura mu gihe gito imirimo idahagaze none amezi arenga abiri arirenze imirimo yo kubaka ihagaze.
Benshi muri aba baturage bagaragaza impungenge ko mu gihe imirimo yo kubaka iyi nyubako idakomeje ishobora kuzasenyuka amafaranga batanze agasa n’apfuye ubusa n’ubwo batanazi uburyo yakoreshejwe. Bakifuza ko hakorwa ibishoboka bakabona ibiro by’akagari batuyemo kuko kubona serivisi bibagora.
Twegereye ubuyobozi bw’aka kagari bwanga gutangaza umubare w’abamaze gutanga umusanzu wo kubaka ibiro byako ahubwo bugaragaza ko hamaze gutangwa asaga miliyoni imwe n’ibihumbi magana inani by’amafaranga y’u Rwanda (1,800,000) avuye mu ngo ziri mu midugudu irindwi igize akagari ka Mabare,amafaranga buvuga ko yabaye make imirimo yo kubaka igahita ihagarara nk’uko Denise Mukangango ukayobora yabibwiye TV na Radio One.
Mu gihe abaturage batewe impungenge n’uko isaha n’isaha ibyo bubatse bishobora gusenyuka amafaranga batanze agapfa ubusa ubuyobozi bw’aka kagari buvuga ko ntacyo inyubako bubatse itaruzura izaba kuko hakoreshejwe sima ku buryo ikomeye imvura itayisenya.
Nubwo ubuyobozi bugaragaza ko amikoro make ari yo yatumye iyi nyubako ituzura hari bamwe mu baturage bavugiraga mu matamatama ko hashobora kuba hari amafaranga yatanzwe n’abaturage akanyerezwa.


text:
Ubusanzwe ngo kuva imyuna bishobora guterwa n’amaraso aturuka mu mijyana iherereye mu mazuru iba igize ikibazo gito, ibi ngo bishobora guterwa n’ibintu bitadukanye birimo indwara y’ibicurane, ihindagurika ry’ikirere hakonje cyangwa hashyushye ndetse na allergie zitandukanye,
Aha rero iyo haramutse habayeho kuva imyuna bitewe n’izi mpamvu zivuzwe haruguru ntibisaba ubundi buvuzi buhambaye cyangwa inzobere ahubwo nawe ubwawe ushobora kubyikemurira cyane ko hari n’abo bibaho bitewe n’ikibazo cy’umutwe bafite, kuri abo rero iyo bavuye imyuna wa mutwe urakira ntiwongere kubarya nkuko byari bisanzwe
Ese ni ibihe bintu by’ingenzi ushobora gukorera umuntu uri kuva imyuna?
Bimwe mu bishobora gukorwa n’umuntu uwo ari we wese nk'uko urubuga medicinenet.com ruvuga, ngo harimo:
Kwicaza umuntu mu gihe bimubayeho ahagaze cyangwa aryamye
Gukora ibishoboka byose amaraso akamushira mu mazuru ntihagire asigaramo
Kumushyira agatambaro gatose mu gahanga mu rwego rwo kugirango amaraso adakomeza kuza ari menshi cyane
Kutararama cyane cyangwa ngo yuname cyane ahubwo akicara neza areba imbere, ibi bituma atamira amaraso ari kuva cyangwa ngo aze ari menshi
Mu gihe ubonye amaraso aturuka mu mazuru ari menshi cyane kandi bikarenga iminota 15 gerageza kugana muganga kugirango hasuzumwe ikibitera ubundi uhabwe imiti igufasha
Src: medicinenet.com


text:
Bamwe mu batuye mu mirenge itandukanye y’akarere ka Gicumbi baranenga bamwe mu bayobozi mu nzego z’ibanze babasiragiza mu gihe basaba kurangirizwa imanza aho ngo hari bamwe mu bayobozi babaka ruswa.
Benshi muri aba baturage usanga bitwaje imishandiko y’impapuro zirimo imyanzuro y’inkiko baranateje kashe mpuruza bifuza ko bajya baherewa ubutabera ku gihe bagahabwa ibyo batsindiye mu nkiko.
Bamwe muri aba bayobozi barimo abanyamabanga nshingwabikorwa b’utugari n’imirenge bavuga ko imwe mu mpamvu zituma hari abatinda kurangirizwa imanza biterwa ahanini no kuba abakozi babyemerewe ari bake no kuba hari abaturage bigomeka ku byemezo by’inkiko n’ibindi.
Abaganiriye na TV na Radio One ni abo mu mirenge ikunda kugaragaramo abaturage nk’abo irimo Nyankenke, Kageyo, Shangasha n’iyindi.
Igisa nk’umuti kuri iki kibazo ngo ni uko hashyirwaho uburyo n’abandi bakozi bo mu mirenge cyangwa mu tugari, bahabwa ububasha bwo kurangiza imanza aho kugira ngo abe ari umuntu umwe gusa.
Mu gihe hari abaturage banavuga ko bamaze imyaka irenga itanu batararangirizwa imanza ,NGOMBANIRO Tharcisse Umuzabikorwa w’inzu y’ubufasha mu by’amategeko mu karere ka Gicumbi we avuga ko nta muturage wakagombye kumara igihe kirenze amezi atatu atararangirizwa urubanza.
Mu gihe bamwe mu baturage bakomeza kugaragaza ko basiragizwa mu buyobozi ngo barangirizwe imanza ubuyobozi bw’akarere ka Gicumbi bwo busa n’ubugaragaza ko abaturage ari bo banyirabayazana gusa bukavuga ko ibibazo bikirimo bizakorerwa ubuvugizi kandi hagashyirwa imbaraga nyinshi mu kwigisha impande zombi nk’uko bisobanurwa na Ndayambaje Felix uyobora akarere ka Gicumbi.
Kugeza ubu akarere ka Gicumbi ntikagaragaza imibare ifatika y’abaturage bateje kashe mpuruza batararangirizwa imanza, icyakora ukurikije uburyo bamwe mu baturage bavuga ko bibahombya kwirirwa basiragira mu nzego z’ubuyobozi ngo barangirizwe imanza birasaba ko hafatwa ingamba zihamye zo guhangana n’iki kibazo.


text:
Umubare fatizo uragaragaza ko abaturarwanda bose bari 8.164.715 ku itariki ya 15 ishyira 16/08 2002.
Abaturarwanda biyongereyeho gusa 1.005.164, ni ukuvuga 12% mu gihe cy'imyaka 11. Buri mwaka hiyongereyeho 1.3%. Impamvu igaragazwa na Minisiteri y'imari n'igenamigambi mu Rwanda ni itsembabwoko n'itsembatsemba ryo muri 1994.
Abagore ni bo benshi kuko ari 52,3%, ni ukuvuga 4.267.983. Abagabo ni 47,7% ni ukuvuga 3.894.732.
Abaturage mu migi kandi baragenda biyongera cyane, cyane cyane mu migi minini nka Kigali mu gihe mu migi mito yo bagenda bagabanuka cyane. Mu mugi wa Kigali bikubye inshuro zirenze ebyiri ugereranije n'abari bawutuye mbere y'itsembabwoko.
Abaturage bo mu migi yose ni 1.352.600 ni ukuvuga 16,6% by'abaturarwanda bose. Umugi wa Kigali gusa ukaba utuwe na 7%. Cyakora abagabo nibo benshi batuye umugi kurusha abagore barabarirwa kuri 54,7. Aha umuntu akaba yakwemeza ko abagore aribo bagize ahanini ubukungu bw'igihugu kuko bushingiye ku buhinzi bukorerwa mu byaro.
Intara zo mu majyaruguru nizo zituwe cyane. Zimwe mu mpamvu umuntu yavuga hakaba harimo ko utwo turere tutapfushije abantu benshi mu gihe cy'itsembabwoko; ikindi ni uko ari intara zera cyane, kandi abaturage baho bakaba babyara abana benshi kubera kuba bataritabira umuco wo kuringaniza imbyaro.
Uko intara zikurikirana mu miturire:
Ruhengeri : 894.179
Gisenyi : 867.225
Gitarama : 792.542
Kigali Ngali: 722.616
Butare : 712.372
Byumba : 707.548
Kibungo : 609.504
Cyangugu : 608.141
Gikongoro : 492.607
Kibuye : 467.745
Umutara : 423.642
Umubare w'abaturage bashobora gutora, ni ukuvuga barengeje imyaka 17, ni 4.189.495. Abagore bemerewe gutora bakaba aribo benshi, ni ukuvuga 53,5%.
Raporo irambuye izasohoka mu kwezi kwa mbere 2003. Raporo ku mibare ndakuka yo izasohoka mu mpera za 2003. Ibikorwa by'ibarura muri rusange bikaba biteganijwe kuzarangira mu 2004. Bizatwara akayabo ka miriyoni 8 z'amadolari y'Amanyamerika, ni ukuvuga Amanyarwanda asaga miriyari 4.
Shakira andi makuru yo mu karere hano.


text:
Umuntu buri gihe aba yifuza ko yabaho agahora anezerewe, ariko hari igihe uvangirwa bitewe n’ibintu bitandukanye. Abantu, ibintu cyangwa ibitekerezo byawe bishobora kukurakaza ndetse rimwe na rimwe bigakabya.
Iyo umuntu yarakaye rero, akenshi akora amakosa kuko akenshi ibyo akora byose, ntabwo abikorana kamere ye isanzwe cyangwa ubumuntu yari asanganywe. Iki gihe rero ni cya gihe usanga umuntu yakoze, bimwe mu bintu bishobora no ku mugiraho ingaruka mu buzima bwe bwose, bikica ahazaza he ku buryo bugaragara.
Bimwe mu bintu uzasangana umuntu warakaye cyane, ni uguhubuka haba mu bitekerezo cyangwa mu bikorwa ari gukora ako kanya, ibyo rero akenshi bishobora no kumushyira mu ngorane agakora n’amahano.
Hari abantu benshi rero, bihutira kujya mu biyobyabwenge rimwe na rimwe cyangwa mu nzoga bibwira ko ari byo bigiye kugira icyo byafasha, aha rero hashobora kuvamo imisaruro ibiri :
1. Kubera ko ubwonko bw’umuntu rimwe na rimwe tubuyobora, urugero : iyo ujyiye kwa muganga, kubera ko wamuhaye icyo kizere akenshi icyo yaguha cyose, nyuma y’akanya gato uba wumva usa nuworohewe, ni kimwe ni yo wiringiye ibiyobyabwenge, hari igihe hashira akanya ukaba wumva utuje.
2. Hari igihe rero noneho ibintu birushaho kudogera, ushobora gusinda, cyangwa ukarakara kurushaho, ibyo wari gukora bibi ukabikuba kabiri, icyo gihe noneho ntunaba ugikoresha n’umutimanama wari usanganywe.
Dore rero bimwe mu bintu wakora igihe warakaye :
- Ushobora kwiryamira cyane cyane ku bantu batagira inzika.
- Ushobora kwegera inshuti yawe mu kaganira, ikakugira inama.
- Ushobora guhita wirengagiza, ugahita ujya gukora bimwe mu bintu ukunda kurusha ibindi (kureba film, umuziki, gushushanya), byarushaho kuba byiza noneho uwo mujinya ugerageje kuwumarira muri tumwe mu turimo wari waragize ubunebwe bwo gukora.
- Gerageza uve imbere y’ikintu cyangwa umuntu wawuguteye igihe gito.
- Gerageza guseka igihe cyose ubonye ikigusetsa, ubundi wibaze uti NDARAKAZWA NI IKI ?
- Irinde gutekereza ikintu kibi wakora, ibi bituma uhita urakara kurushaho, urugero uzumve iyo uri kumva indirimbo ibabaje ; uhita nawe ubabara akenshi, cyangwa utekereje ko ushobora gukubita umuntu waguhemukiye, akenshi ubivuga wamaze gukambya agahanga.
Hari ibintu byinshi rero ushobora gukora kugira ngo ubyaze umujinya wawe umusaruro mwiza, aho kwita mu mazi abira, niba urakaye ihutire kuva aho warakariye, ubundi ugerageze gukora bimwe mu bintu ukunda, kuko akenshi ushobora nawe kutubwira bimwe mu bintu ukora bigufasha gushira umujinya.
Uburyo Wkwitwaramo Igihe Ugize Umujinya Ndengakamere
Umuntu buri gihe aba yifuza ko yabaho agahora anezerewe, ariko hari igihe uvangirwa bitewe n’ibintu bitandukanye. Abantu, ibintu cyangwa ibitekerezo byawe bishobora kukurakaza ndetse rimwe na rimwe bigakabya.


text:
by http://urukundo.info
Mutuyimana Ashraf w’imyaka 32, avuga ko yari amaze igihe cy’umwaka umwe akundanira kuri telefoni n’umuntu atazi wamubwiraga ko yitwa Chantal ariko akaza gutungurwa nyuma asanze ari umuhungu mugenzi we.
Yagize ati “ Njye ubwa mbere nabonye anyoherereza ubutumwa ambwira ko ankunda kandi yifuza ko twazabonana igihe azaba yaje i Kigali kuko aba Kampala muri Uganda. Yambwiye ko ankunda ku buryo byatumye ntita no kumenya niba ari umuhungu cyangwa umukobwa kuko numvaga nta musore mugenzi wanjye wambwira ko ankunda”.
Mutuyimana avuga ko yahise nawe atangira kumwumvisha ko amukunda bitewe n’ifoto yabonaga yari yarashyizeho nk’ikirango (Profile) kuri Whatsapp.
Yagize ati “ Natangiye gutereta ku buryo nashyiraga muri telefoni yanjye ama-inite buri mwanya nohereza ubutumwa musaba ko yaza tukabonana kandi nifuza kumubona, nkamwumvisha ko nifuza ko twazanabana ”.
Avuga ko kugirango amenye ko uwo yateretaga ari umuhungu mugenzi we byasabye igihe kirekire.
Yagize ati “ Mbere y’uko tujya kubonana yarabanje ansaba ko twaza kugirana ikiganiro cy’iminota 45 mu gicuku ambwira ko aribwo twaza kuganira neza ndabyemera. Nibwo naje gutungurwa no kumva ari kwibanda ku kibazo cyo kumbaza niba mu buzima bwanjye nari nakundana n’umuhungu mugenzi wanjye cyangwa se ko nshobora kubikora”.
Mutuyimana avuga ko yaje kugira amatsiko ndetse anamwemerera ko ibyo yamubajije bishoboka cyane, ko icyangombwa ari urukundo nawe aboneraho kumubaza impamvu yakomeje kwibanda kuri icyo kibazo aba ari bwo uwo muhungu amwerurira amubwira ko nawe ari umuhungu.
Mutuyimana avuga ko atigeze yihangana, ko yahise abwira uwo muhungu wiyitaga Chantal ko adashobora gukundana n’umuhungu mugenzi ahita anamusaba kumwibagirwa mu buzima bwe.
Arangiza agira inama bagenzi be ko atari byiza gukundana n’umuntu muhuriye kuri telephone mu gihe mutarabonana imbona nkubone.


text:
Imikoreshereze ya telefoni za “smart phones”zigezweho mu nsengero ntivugwaho rumwe
Ababyeyi b’abakristu bakuze ntibavuga rumwe n’urubyiruko ku mikoreshereze ya telefoni zigezweho zizwi nka smart phones mu nsengero. Ahanini abakuze barwanya uburyo izo telefoni zikoreshwa, ku rundi ruhande abazikoresha ntibavuga rumwe n’abo babyeyi kuko ngo baba hari ibindi bazikoresha bibafasha kumva neza ijambo ry’Imana.
Mukarugwiza Esther ni umubyeyi uri mu kigero cy’imyaka 47 avuga ko uburyo urubyiruko rusigaye rukoresha za telefoni mu nsengero biteye agahinda ngo kuko hari uza akayirangariraho kugeza atashye.
Esther yagize ati : “aho ziriya telefoni zifite za what’s up zaziye urubyiruko rwarushijeho kurangara mu nsengero ku buryo abaza bagatahana ijambo ryabagenewe baba ari bake cyane.
Ubu buri wese aba afite telefoni, cyakora mbona byaratumye ntawugisinzira mu mwanya wo kumva ijambo ry’Imana kuko bazihugiraho bakaganira n’incuti zabo bagahera muri urwo”
Undi mubyeyi witwa Kabera Elie nawe asanga urubyiruko rwari rukwiye kwisubiraho kuko rusigaye ruhugira muri za telefoni mu rusengero ku buryo buteye isoni.
Kabera ati : “Birakabije rwose iterambere riratuganisha habi cyane cyane abana bacu bararangaye, n’uwagize umutima wo kuza mu rusengero ntacyo abasha gutahana kuko aba yarangariye muri telefoni ye.
Mperutse gukubitwa n’inkuba nicaye mu rusengero iruhande rwanjye hicaye umukobwa uhugiye kuri telefoni ye ngiye kumva numva akubise igitwenge urusengero rwose rwibaza ibibaye, abantu bamurebye akorwa n’isoni.”
Kabera yarongeye ati : “Icyiza mbona umuntu yajya asiga telefoni mu rugo cyangwa se akayizimya igihe azi neza agaciro k’ahantu aba yicaye. Niba umuntu ajya mu nama ikomeye akazimya telefoni agakurikira sinibaza impamvu umuntu yaza mu nzu y’Imana akahatesha agaciro”
Ku rundi ruhande ariko urubyiruko rukoresha izo telefoni mu rusengero rwo siko rubibona kuko ngo hari ubwo abantu babafata nabi kandi baba barimo kuzikoresha basomeraho amasomo yo muri bibiliya, indirimbo n’ibindi bitabo birimo ijambo ry’Imana.
Mucyo Brian ni umwe mu rubyiruko rukoresha telefoni mu rusengero yagize ati : “ Hari ubwo abantu bakuru babona umuntu areba muri telefoni bakibwira ko aba ari kuri whatsapp cyangwa facebook nyamara hari ubwo uba ukurikira isomo muri bibiliya .”
Kaneza Nadine nawe ni umukobwa wajyaga akoresha Telefoni asomeraho Bibiliya nyuma aza kubireka ariko ngo ntiyacira urubanza umuntu wese ureba muri telefoni ari mu rusengero.
Nadine ati : “ Mbere nanjye nakoreshaga telefoni nsomeraho Bibiliya ariko nza kubireka kuko nabonaga birangaza abantu baba banyegereye nabo bashaka kureba muri telefoni ahari bibaza ko hari ibindi bintu ndimo.
Nubwo nabiretse rero sinacira urubanza abantu baba bakoresha telefoni mu nsengero ngo mvuge ko bose baba barangaye kuko uko iterambere riza ni ko no mu bintu by’Imana naho rihagera, umuntu akaba yatunga bibiliya n’ibindi bitabo kuri telefoni ye aho kugendana ibitabo byinshi.”
Ngayo nguko uko ababyeyi n’urubyiruko bafata abantu bakoresha telefoni mu nsengero. Ese wowe ubona ute telefoni za smart phones zikoreshwa mu rusengero ?
Gracieuse Uwadata


text:
Ibirori bya “Bridal Shower” Sanyu yakorewe n’inshuti ze z’akadasohoka, abavandimwe, ba nyirasenge n’abo baririmbana bamuhaye impanuro zimuganisha mu rwe rugo, byabereye iwabo ku Kimihurura ku wa 4 Nyakanga 2018.
Sarah Sanyu azwi cyane muri Ambassadors of Christ kubera ijwi riyunguruye rigwa neza benshi mu bakunda iyi Korali, aririmbana na musaza we Nelson Manzi (uyu yambikanye impeta y’urudashira na Irakiza Eunice mu birori byabaye ku wa 15 Ukwakira 2017), uri mu bayobozi bayo.
Sanyu Sarah yatangarije IGIHE ko yashimishijwe no kugaragirwa n’inshuti n’abavandiomwe be bamuha impanuro mbere yo gushinga urugo rwe.
Yagize ati “Byaranshimisnhije cyane kubona inshuti n’abavandimwe bangaragiye bangira inama. Ni ibisanzwe nk’ababyeyi baba bagomba kukugira inama mukaganira kuko baba bazi byinshi ndetse bakwereka ko hamwe n’Imana byose biba bishoboka. Umuntu wese w’umubyeyi n’undi mukuru akugira inama zikubaka ntabwo ari izigusenya.”
Uwera yabengutswe na Kayumba Aimé bahuriye ku rusengero aho ateranira kuri Kigali English Church i Kibagabaga.
Yagize ati “Tumaze imyaka myinshi dukundana, navuga ko irenga ibiri. Burya abantu bahurira ahantu hatandukanye ariko njye twakundaga guhurira ku rusengero akanganiriza. Navuga ko ari aho byatangiriye.”
Uyu mukobwa wamenyekanye cyane atera mu ndirimbo zirimo “Birakwiye gushima”, “Yesu we” n’izindi yatangiye kuririmba muri Ambassadors of Christ mu mpera za 2006 akiga mu mashuri yisumbuye. Yatangiye kuririmba kuva mu bwana bwe nk’impano yavukanye igenda ikura buri uko bucyeye.
Sanyu Sarah uririmba muri Korali Ambassadors of Christ agiye kurushingana n’umusore witwa Kayumba Aimé. Biteganyijwe ko ibirori byo gusaba no gukwa bizabera mu Burasirazuba, ahitwa mu Kayange ku wa 22 Nyakanga 2018. Aba bombi bazasezerana imbere y’Imana ku wa 29 Nyakanga 2018, kuri Kigali English Church Kibagabaga, ibirori bikomereze muri Romantic Garden ku Gisozi.
Reba indirimbo ‘‘Yesu we’’ Uwera Sarah ateramo:
Amafoto: Ibyishimo


text:
Ku munsi mpuzamahanga wahariwe serivisi zitangwa n’iposita umuyobizi yavuze ko hari kurushwaho gukoresha ikoranabuhanga.
Mu rwego rwo kwimakaza umumaro amaposita afitiye umubare w'abaturage utari muto mu Rwanda mu buzima bwabo bwa buri munsi, haba muguteza imbere imirimo irimo ubucuruzi ndetse no kwihutisha iterambere ry’ibihugu muri rusange , tariki ya 09 Ukwakira 2018, u Rwanda rwifatanyije n’umuryango mpuzamahanga w’amaposita mu kwizihiza umunsi mpuzamahanga wahariwe serivisi zitangwa n’iposita.
Insanganyamatsiko y’uyu mwaka wa 2018 iragira iti “iposita mugutanga serivisi nziza kandi zihuse”. iyi nsanganyamatsiko igamije gukangurira amaposita gutanga serivise nziza kandi mu gihe gito.
Mu kiganiro n'itangazamakuru umuyobozi Mukuru wa Ofisi y’Igihugu y’Amaposita mu Rwanda ’KAYITARE Célestin’ yakomoje kuburyo bushya bifuza gukoresha kuburyo umuntu azajya amenya ko hari ubutumwa bwageze mugasanduku ke atiriwe aza kureba, yagize ati “tugomba gukoresha ikoranabuhanga muri buri kintu cyose dukora, tukagendana n'iterambere kuburyo tuzaribyaza umusaruro aho kugirango riduhindukire imbogamizi rigomba tubera inzira nziza yo kwihutisha serivisi zacu.”
Akomeza avuga umuntu ubutumwa buzajya bugera mugasanduku ke k'iposita azajya abona message ibimumenyesha bitandukanye no gutegereza atazi nimba afite ubutumwa cyangwa ari ntabwo.
Naho kubirebana n’imitwaro itwarwa n'iposita iva hamwe ijya ahandi umuyobozi w'iposita yavuze ko hazakorwa system izajya ifabasha kumenya aho umutwaro ugeze ati "turi guteganya uburyo bwo gukoresha system kuburyo buri rugendo ruzajya rukorwa n'abakozi bacu batwaye imizigo tuzajya tumenya aho bageze bityo bizadufasha kugabanya umwanya watakaraga turi gushyikiriza abakiriya bacu ubutumwa bwabo". Ubu buryo avuga ko buzatangira gukoresha mu mpera z’uyu mwaka.
Ubusanzwe uyu munsi mpuzamahanga wahariwe amaposita buri mwaka wizihizwa hagamijwe kuzana udushya mu rwego rwo kunoza serivisi zitangwa n'iposita,watangiye kwizihizwa mu gihugu cy'ubuyapani muri tokyo utangijwe n'umuryango mpuzamahanga w'amaposita mu mwaka 1969.
NSABIMANA Francois


text:
Résultats de recherche | ubuhanuzi bushya
Imyaka 50 y’Ubwigenge bw’u Rwanda : Uko Padiri Stanislas Bushayija yahanuye Revolution n’intzinzi yatanze!
11 juin 2012
« Hakwiye kubaho politiki ishingiye kuri compromis, bitabaye ibyo revolusiyo nta wuzayisubiza inyuma ! ». Uko niko twashyira mu ncamake impanuro za Padiri Stanislas Bushyayija, mbere gato y’uko revolusiyo yo muri 59 ibaho. Usomye inyandiko ya Padiri Bushyayija, ntiwatekereza ko ari Umututsi wandikaga, nyamara ariko umuhanuzi nyawe burya ntagira ubwoko. Padiri Bushayija yari Umututsi w’umwimerere, ariko […]Lire la suite...


text:
Kuri uyu wa gatatu tariki ya 29 ugushyingo 2017 guhera saa yine za mu gitondo muri hoteli Urumuli iherereye mu murenge wa Byumba mu karere ka Gicumbi ni ho habereye umuhango wo kugaragarariza Abayobozi n’abafatanyabikorwa banyuranye mu turere tugize Intara y’Amajyaruguru Ishusho y’uko abaturage babona imiyoborere n’imitangire ya serivisi mu nzego zibegereye .
Uyu muhango wari witabiriwe n’Umukuru w’Urwego rw’igihugu rw’imiyoborere Myiza Prof Shyaka Anastase, Guverineri w’Intara y’Amajyaruguru bwana Gatabazi Jean Marie Vianney, Nyiricyubahiro Musenyeri Nzakamwita Servilien akaba n’Umurinzi w’igihango ku rwego rw’igihugu, abaAbafatanyabikorwa barimo Umuyobozi wa w’Ishami ry’Umuryango w’Abibumbye Rishinzwe Iterambere (UNDP) Stephen Rodrigues, Ambasaderi w’Igihugu cya Suwede mu Rwanda, abahagarariye Inteko Ishinga amategeko y’u Rwanda, abo mu mitwe ya politiki, Inama Nkuru y’itangazamakuru, Abayobozi b’Inzego z’umutekano Ingabo na Polisi mu Ntara y’Amajyaruguru, Abagize Biro y’Inama Njyanama z’Uturere, Abayobozi b’uturere n’Abahagarariye Inzego z’ibanze, inzego z’abagore n’urubyiruko, abahagarariye abikorera, amadine n’amatorero.
Prof Shyaka Anastase, mbere y’uko ageza ku bitabiriye raporo urwego abereye Umuyobozi ruheruka gusohora ku bijyanye n’ishusho y’uko abaturage babona imiyoborere n’imitangire ya serivisi mu nzego zibegereye yavuze ko Abanyarwanda bishimiye ubwisanzure bafite, ariko ngo muri serivise z’ubuhinzi n’ubworozi hari hakaba hari ibigomba kunozwa. Yakomeje ashimira Intara y’Amajyaruguru ko ari yo yaje ku isonga mu gihugu cyose n’amanota 75%. Yagize ati: “Uyu mwaka Intara y’Amajyaruguru yabaye iya mbere, akarere ka mbere mu gihugu hose ni ak’iyi Ntara, ariko no muri rusange ufashe uterere twose ukaduteranya, ugakora impuzandengo iyi Ntara iba iya mbere”. Akarere kabaye aka mbere mu gihugu cyose ni aka Burera.
Ikindi yagaragarije abitabiriye uyu muhango ni uko uturere 10 twa mbere 4 ni utwo mu Ntara y’Amajyaruguru naho muri 12 twa mbere uturere twose two muri iyi Ntara turimo gusa yongeraho ko n’ubwo bimeze bityo hari ibigikenewe gukorwa.
Yakomeje agira ati: “Hari uturere twagaragaje impinduka zigaragara nk’Akarere ka gicumbi hari ibyo twari twabagiriyeho inama umwaka ushize barabikosoye bivuze ko ugira umugira inama mu Ntara y’Amajyaruguru aba atagosorera mu rucaca”.
Umuyobozi w’Akarere bwana Mudaheranwa Juvenal yagaragaje imbogamimizi bahuye nazo ndetse agaragaza uburyo bagenda bazisohokamo cyane cyane ku bijyanye na ba rwiyemezamirimo bambura abo bakoresha agaragagaza ko ingwate batanga (garantie) bajya bongeraho n’iy’abakozi bakoresha bikajya mu masezerano.
MUTUMWA Vincent
PRMCO / Gicumbi District
Tel: 0788487894
E-mail: mutumwa.vincent@gmail.com


text:
Imihango ni umwihariko w'abari n'abategarugori. Itangira kugaragara guhera mu bwangavu kugeza umuntu acuze.
Mbese imihango ituruka he ?
Iyo umuntu ageze mu myaka hagati ya 11 na 13 kuri bamwe, umubiri utangira kugira impinduka ugaragaza kuko aba ari igihe cyo kuva mu bwana atangiye kuba umuntu mukuru. Ku gitsinagabo ugeze muri iyo myaka yitwa ingimbi, naho ku mukobwa akitwa umwangavu. Imwe muri iyo mihindangurikire igaragara ku mubiri irimo: kuniga ijwi, gukura kw'intugu, gusohora (kuzana amasohoro mu gihe igitsina gifashe umurego, n'ibindi. Aha ni ku bahungu.
Ku rundi ruhande, umukobwa ugeze muri iki gihe yitwa umwangavu, umubiri we ugira ibimenyetso bigaragaza ko ari kuba umuntu mukuru. Muri ibyo twavugamo nko: kunera amabere, kugira ijwi rikurura abagabo, n'ibindi. Ikimenyetso gikuru kiruta ibindi ni ukugira imihango (hari ababyita "kuva"). Aya maraso aturuka ku gice cyiba cyaragenewe gutunga no guturamo umwana gishwanyaguzwa nyuma y'uko nta guhura kw'intanga ngabo n'ingore kuba kwabayeho ariho haturuka amaraso. Iyo uku guhura kw'intanga kubayeho, havuka igi ritura muri iyo ngobyi, hajazavamo uruhinja.
Hari imyemerere abantu bagira kuri iyi mihindagurikire y'umubiri, nyamara atari byo ahannini:
1. Ukwezi kumara iminsi 28? Sibyo
Si buri gihe ko ukwezi k'umugore kumara iminsi 28. Usanga amezi y'abari n'abategarugori agira iminsi iri hagati ya 28 na 35. Ikigaragara ni uko abakoresha uburyo bwo kuboneza imbyaro bifashishije ibinini (pilules) bagira ukwezi kudahindagurika, kw'iminsi 28, kubera ko biba birimo imiti ibuza intanga ngabo kubonana n'intanga ngore.
2. Imihango igaragaza ukurangira k'ukwezi.
Sibyo, ahubwo imihango ni ikimenyetso cy'itangira ry'ukundi kwezi, kuko intangangore yambere iba itahuye n'ingabo, bityo, nkuko twabikomojeho haruguru, ingobyi yari igenewe gutunga umwana igasenywa kuko nta gusama kwabayeho.
3. Aspirine igabanya uburibwe mu gihe cy'imihango?
Ahubwo iyo iki kinini kigeze mu mubiri, gituma amaraso acika amazi (fludifier), bityo kuva no kuribwa bikaba byakwiyongera. Ibyiza ni ugukoresha paracetamol cyangwa Spasfon. Ibi binini byo ntibigira imikorere nk'iya aspirine.
4. Kubura kw'imihango ni ikimenyetso cyo gusama.
Oya. Kubura kw'imihango gushobora guturuka ku zindi mpamvu: umuhangayiko ukabije, ihagarikwa ry'ibinini byifashishwa mu kuboneza urubyaro, yewe n'ikoreshwa ry'indi miti, mu buryo buboneye cyangwa se butaboneye, bishobora kuba impamvu y'ibura ry'imihango. Ku myaka 45 kuzamura, iki gishobora kuba ikimenyetso cyo gucura ( ni ukuvuga ko nta kongera kubyara ukundi)
5. Mbese kirazira gukora imibonano mpuzabitsina mu minsi y'imihango?
Ibi sibyo na mba. Nkuko byemezwa n'impuguke mu ndwara z'abagore, gukora imibonano mpuzabitsina mu minsi y'imihango nta kibazo bitera na gato n'ubwo abashakanye benshi bifata muri ibyo bihe. Aha ntitwabura kubibutsa kujya bakoresha agakingirizo, kuko hashobora kubaho gusama bitari byiteguwe !
6. Nta myaka runaka yo gukoresha ibikoresho nka za cotex, n'utundi dutambaro twabugenewe?
Ibi ni ukuri, n'ubwo hari abibwira ko bishobora kwangiza ubusugi bw'umwari. Ni ngombwa kwitondera ikoreshwa ry'ibyo bikoresho ndetse bikanahindurwa kenshi, kandi bikagirirwa isuku nyinshi.
7. Imihango itera impinduka mu buzima busanzwe?
Yego. Urugero: gucika intege, kugira umushiha n'uburakari, kuribwa mu nda, kubyimba amabere,... Byaba byiza kwegera umuganga ubihugukiwemo akaba yatanga inama.
8. Nta mihango ku bakoresha ibinini byo kuboneza imbyaro ?
Ibi sibyo na mba, ahubwo imihango yabo imara iminsi mikeya, ntibave cyane ugereranyije n'abadakoresha ubu buryo, kuko haba habayeho ihagarikwa ry'imisemburo igira uruhare mu guhura kw'intanga zombi.
Amashirakinyoma ku Imihango y'Umugore
Imihango ni umwihariko w'abari n'abategarugori. Itangira kugaragara guhera mu bwangavu kugeza umuntu acuze.


text:
Kuri uyu wa Kane, tariki ya 3 Gicurasi 2018, nibwo Minisitiri w’Intebe, Dr Ngirente, yatangije inama ya 23 y’Inteko y’Ubutegetsi y’Umuryango Mpuzamahanga wa za Gasutamo zo muri Afurika y’Iburasirazuba n’Amajyepfo (WCO-ESA), uhuza ibihugu 24, ikazasozwa kuri uyu wa Gatanu.
Iyi nama irigira hamwe icyakorwa kugira ngo akarere gashobore guteza imbere ubucuruzi, uburyo bwo gukumira no kwirinda ibicuruzwa byaba byinjira mu bihugu bitujuje ubuziranenge cyangwa bitemewe, kubaka ubushobozi bw’abakora kuri za gasutamo n’ibindi.
Dr Ngirente yashimangiye ko za gasutamo zizagira uruhare runini mu gutuma Afurika itera imbere, yunga ubumwe, habaho kwihuza kw’ibihugu bikorane ubucuruzi ndetse igire n’ijambo ku ruhando mpuzamahanga.
Yavuze ko hari byinshi bimaze gukorwa mu kubaka ubushobozi bw’abashinzwe gukusanya no gucunga za gasutamo mu Karere ka Afurika y’Iburasirazuba n’Amajyepfo, asaba ko bakomeza kongererwa ikoranabuhanga rigezweho kugira ngo babashe guhanga n’ibibazo birimo ubucuruzi butemewe.
Yagize ati “Gukomeza kubaha uburyo bugezweho bwo gukora imirimo ya za gasutamo burimo ikoranabuhanga, bikeneye gukomeza. Ibi ni ingenzi mu gihe ibihugu bihangana n’ibibazo bigendanye n’umutekano wambukiranya imipaka, ibicuruzwa bitemewe byinjira mu gihugu nk’ibiyobyabwenge, gucuruza abantu n’ubundi bucuruzi butemewe muri rusange.”
Umunyamabanga Mukuru w’Umuryango Mpuzamahanga wa za Gasutamo, Kunio Mikuriya, yongeyeho ko muri iki gihe abashinzwe za gasutamo bakwiye gushyiraho ikoranabuhanga ribafasha guhangana n’ubucuruzi bwahinduye isura, busigaye bukorerwa no kuri internet.
Yagize ati “Ubu mu bucuruzi hajemo no gucururiza kuri internet, ni ikibazo kuko mu bihe byahise twarebaga imizigo yo muri kontineri tukabasha kubigenzura. Dukeneye natwe gushyiraho uburyo bw’ikoranabuhanga bwo kugenzura ubwo bucuruzi.”
Imbogamizi zidashingiye ku misoro, magendu no kunoza ubucuruzi abaturage baturiye imipaka bakorana, ni bimwe mu bigikeneye kunozwa.
Muri Werurwe uyu mwaka ibihugu 44 bya Afurika byasinye amasezerano ashyiraho isoko rusange rihuriweho (AfCFTA). Kongerera ubushobozi abashinzwe za gasutamo, gukoresha ikoranabuhanga, bizatuma aya masezerano yubahirizwa neza ku mpande zose.
Komiseri Mukuru w’Ikigo cy’Igihugu gishinzwe Imisoro n’Amahoro, Tusabe Richard, yavuze ko kugira ngo AfCFTA igere ku ntego bisaba ko za gasutamo zikora neza, zikabyiyumvamo kandi zikabishyigikira.
Yagize ati “Kugira ngo isoko rya Afurika rishoboke, ni uko za gasutamo ziba zikora mu rwego rwo hejuru cyane, bumva inyungu dufite nk’akarere ka Afurika mu koroshya ubucuruzi kugira ngo tubuzamure hagati yacu ndetse no hanze ya Afurika.”
Kugeza ubu mu Karere ka Afurika y’Iburasirazuba hari uburyo bw’imikoranire mu kugenzura ubucuruzi bwambukiranya imipaka. Harimo guhuza imikoranire ku mipaka ‘One Stop Border Post’, aho mu karere hari izirenga 15 zikora. Ibi byatanze umusaruro kuko igihe ibicuruzwa byamaraga ku mipaka cyagabanutseho 80%.
Hari kandi uburyo bwo kugenzura imizigo binyuze mu gukoresha ikoranabuhanga buzwi nka ‘Electronic Cargo Tracking System’, guhuza uburyo bwo gusoresha kuri za gasutamo n’ibindi.


text:
Bamwe mubanyarwanda baba muri Leta Zunze ubumwe z’Amerika baratangazako hari uwabinjije mu kimina cya baringa akabarya akayabo. Zawadi Mukeshimana uba nawe aho muri Amerika yavuze ko yahaye Hanyurwimfura Josette ibihumbi 4 by’amadorali ya Amerika kugira ngo amushyire muri icyo kimina.
Zawadi Mukeshimana avuga ko nyuma yaje kubona ko ari ubutekamitwe bitewe nuko ibyari mu masezerano bitubahirijwe. Abandi bavuga ko mu ntangiriro z’uyu mwaka wa 2017 ari bwo Hanyurwimfura Josette uba muri Canada yabinjije mu kimina cye ababwira ko umuntu umwe agomba gutanga $1000 akinjizamo n’abandi bantu, nyuma y’ibyumweru bine akamuha $8000.
Nkuko bitangazwa na Zirimwabagabo Jospin nawe uba muri Leta Zunze Ubumwe za Amerika, yavuze ko bijya gutangira ngo Josette n’abambari be batuye muri Amerika, batangiye bavuga ko bafite umuryango ushaka guteza imbere abanyafrika baba muri Diaspora bakabikora bagendeye kuri Israel,Abarabu n’Abahinde uburyo bishyira hamwe bagashyigikirana bagatezanya imbere.
Batangiye ngo kwaka abantu $1000 bakabizeza ko bazabaha $8000. Aragira ati: “Abantu batangiye gutanga ayo mafaranga, bambuye abantu benshi cyane barenga 500 bo muri Amerika, Canada na Australia ku buryo n’iyi mishinga yabo bavuga ko bamaze kuyigeza mu Rwanda. Josette n’umugabo we Serge Kabayiza bayogoje abantu mu buryo buteye ubwoba ku buryo ubu abantu bari mu bibazo bikomeye cyane.”
Hanyurwimfura Josette utuye muri Canada ngo yababwiraga ko umuntu watanze $1000 naramuka azanye muri icyo kimina cye abantu babiri nabo bakazana abandi babiri, wa wundi wa mbere ngo azahabwa $8000. Bamwe mu banyarwanda baba muri Amerika muri Leta zitandukanye ngo binjiye muri icyo kimina ndetse banahamagarira abandi kujyamo kugira ngo bahabwe $8000, gusa byaje kurangira uyu Josette ngo abateye utwatsi ntiyabaha amadorali yabijeje nkuko babitangarije Inyarwanda.com.
Ikindi ngo cyabaga kiri mu masezerano bagiranaga na Josette n’abo bafatanyije ari bo Kampire Francoise, Imfura Jeanine na Kayitesi Vestine nuko iyo wabaga watanze $1000 ariko ntubashe kwinjiza abandi bantu kugira ngo uhite uhabwa $8000, ngo Josette yari yarabijeje ko uwo muntu azahita asubizwa amafaranga ye yose uko ari $1000.
Ibi nabyo ngo ntabwo byubahirijwe kuko abashinja uburiganya uyu Josette bavuga ko bamwatse amafaranga yabo bamuhaye binjira mu kimina cye, abatera utwatsi abagira abasazi ndetse ngo hari n’abo yabwiye ngo nibashaka bazajye kumurega ngo amafaranga ntiyayabatse ku ngufu. Kuri ubu rero amakuru ahari nuko ngo bamaze kumurega mu nzego zibishinzwe ndetse iperereza rikaba ririmo gukorwa.
Umwe mu baganiriye na Inyarwanda.com dukesha iyi nkuru yaburiye abandi baba bataragerwaho n’icyo we yita ubutekamitwe, abasaba ko batakwinjira muri iki kimina kuko ibyo Josette yizeza abantu ngo atabishyira mu ngiro bakaba barabibonye nk’ubutekamitwe.
Yasabye by’umwihariko abanyarwanda baba mu Rwanda kutizera iki kimina na cyane ko ngo hari amakuru avuga ko abagitangije muri Amerika, baba bafite gahunda zo kugitangiza no mu Rwanda. Umwe mu bo twaganiriye yavuze ko kugeza ubu uburiganya bakorewe bwateje amakimbirane mu ngo za bamwe ndetse ngo hari n’abarimo kuregana mu buyobozi no mu nsengero. Yagize ati:
” Ikibabaje nuko hari abantu batazi ko ibyo bintu ari ubwesikoro (ubutekamitwe) bakaba bakijyamo. Ni ukubamaganira kure n’abashakaga kujyamo bakabireka batarabarya amafaranga yabo n’ikibazo gikomeye. Nubwo ayacu bayariye ariko basi twasevinga abatari bajyamo numvise ngo no mu Rwanda ubwo bwesikoro bwarahageze.
Nukuri twahuye n’akaga gakomeye ubu hari abarimo bararega bagenzi babo mu nsengero abandi barimo kubipfa n’abagabo babo ingo zirimo gusenyuka abari inshuti baratandukanye,kandi ikibabaje nuko abo batekamutwe batwigamba hejuru ngo ntacyo tuzabatwara, ubwo abatarabamenya barakinjira muri game yabo.
Baramenye ntibajye kwiba abanyarwanda ni nayo mpamvu abantu bagomba kumenya ibyo bintu ko ari ibiwani ntibabijyemo pe. Ayo bibye abantu b’inaha (muri Amerika) arahagije batware ayo mbese icyo dushaka ahanini ni ukuburira abantu bakamenya ko ibyo bintu ari fake (bitizewe).”
Josette hamwe n’umugabo we bombi barashinjwa gutangiza ikimina cya baringa
Undi yagize ati: “Abo ni bo badukozeho cyane ko turi kumwe nabo ni bo umuyobozi wabo yamenyesheje bwa mbere nabo babikwiza abari hano muri Amerika kandi uwitwa Kampire Francoise yashyizemo umuntu wabo uba mu Rwanda hari mugenzi wanjye bafatiriye ibihumbi bye bitatu by’amadorali ya Amerika babyohereza mu Rwanda.
Undi yunzemo ati: Uwavuga ibya Josette ntawabivamo kuko abo yatwaye amafaranga ni benshi cyane muri Amerika na Canada. Dufite ama receipts y’ayo twagiye twohereza n’ama confirmations yayo ko yayabonye. (…..) Nyirabayazana yitwa Hanyurwimfura Josette aba muri Canada mu mujyi wa Toronto. Hanyuma abo bandi bafatanyije ubutekamitwe baba muri Amerika muri Colorado. Yizezaga abantu ko ushyiramo 1000$ ukazana abantu 2 ukabona 8000$ mu byumweru 4. Business nako (ubutekamitwe) ni ukuvuga ko bumaze amezi 7. Yaratubwiraga ngo nujyamo ukumva utazategereza igihe cyo gufata ya mafaranga yawe wenda uyashatse byihutirwa ko bazajya bagusubiza ayo washyizemo ukagenda ariko ibeshye uyabaze baragutuka ukicuza icyatumye uyabaka.”
Hari uwatanze $1000 biramuhira bamuha $7000 ariko magingo aya ni umwe mu bari kuvumira ku gahera iki kimina
Nubwo hari abavuga ko bariwe amafaranga yabo bagatanga $1000 ntibagire n’idorali rimwe bahabwa, hari uwatangarije Inyarwanda.com ko yatanze $1000, yinjiza abandi bantu, nyuma ahabwa $7000, gusa kuva akiyahabwa ngo bamusabye kuyatanga nayo kugira ngo yungukirwe menshi cyane, abikoze ahita ahomba n’ayo bari bamuhaye, asabye ko bamugaruza nibura $1000 cye barakimwima. Uyu munyarwandakazi wadusabye ko amazina ye tuyagira ibanga, yagize ati:
” Maze ukwezi n’igice ninjiye (mu kimina), ni bwo nanjye nagezweho bampaye $7000 maze bangira inama yuko ninsubizamo amazina nzunguka kurushaho nyuma yo guhabwa ni bwo nagerageje kubwira n’abandi ngo ntibatangwe uwo mugisha maze uwo mbwiye ko ndimo kuyafata akemera nawe akabijyamo hinjiye benshi kandi n’abandi iyo bahabwaga hahitaga hinjira benshi.
Bamwe mu banyarwanda baba ku mugabane wa Amerika baratangaza ko bariganyijwe n’uwitwa Hanyurwimfura Josette akabarya akayabo ababwira ko azabungukira, nyamara ngo iyo hagize umusaba ibyo yabijeje ahita amwuka inabi.
Ikindi washoboraga guha cyangwa guhabwa n’uwo muturanye cyangwa wa kure cyangwa umuzi utanamuzi kuko amafaranga yacaga kuri Bank bakayohereza kuri account yawe. Ayo bampaye yose nayasubijemo ngirango ni bwo nzunguka ariko nta yandi nabonye gusa abo ninjije bamwe nta n’igihumbi babonye.”
Umunyarwandakazi uba muri Arizona utifuje ko dutangaza amazina ye yagize ati: Uwo mugore Josette yatangiranye n’uwitwa Imfura Jeanine utuye muri Colorado ni umunyarwanda bari baziranye natwe turamuzi. Maze Jeanine yahise abibwira uwitwa Kampire Francoise nawe abibwira nyina wabo witwa Kayitesi Vestine bose baraturanye muri Colorado. Batangiye mu kwezi kwa kabiri uyu mwaka Josette avuye mu Rwanda. Abo uko ari batatu bahise bahamagara bamwe baziranye bababwira uko bikora nanjye mpamagarwa na Kampire ambwira iby’icyo kimina ndabyumva numva ni bizima ariko bari bafite ibanga bibitseho ry’uko bazarya abantu amafaranga ntitubimenye. Dore uko bavugaga. Njyewe nabimenye mu kwa gatatu ndinjira, ninjiza benshi nabo binjiza abandi.
Nagira ngo mbabwire uko banyemeje maze nanjye nemeza abandi, nuko twisanga mu bibazo. Barambwiye ngo urinjira muri game maze utange $1000 maze uzane babiri nabo bazane abandi babiri ni ukuvuga ngo inyuma yawe nihinjira abantu 8 urahabwa $8000. Nukuvuga ngo umuntu izina rye ryazamurwaga n’abari inyuma ye maze uko umuntu wese yinjiraga yasabwaga gushaka abantu babiri kugira ngo nabo bashake abandi maze agerweho. Byafashe intera ndende abantu buri wese abwira mugenzi we. Nukuvuga ngo bariya bantu bakorananga baba Colorado bari bafite umurongo bahuriraho bagakora inama kenshi wababazaga ibibazo bakavuga ngo reka babaze Josette bari kumwe mu nama. Bararebaga bakabona nta kuntu abantu babyumva batabonye ko hari uwayafashe ($8000).Bagasohora amazina y’abafata bamwe, ugasanga ubazi ubwo benshi bakemera.
Iki kibazo bakigejeje mu butabera
Nubwo batigeze batangaa urukiko baba bagejejemo iki kibazo, aba banyarwanda barimo Zawadi Mukeshimana bavuga ko bamaze kurega Josette mu butabera. Umwe yagize ati: “Imbere y’ubutabera abantu babigejejemo benshi ahubwo muri leta zitandukanye gusa nyirabayazana ntari muri Amerika atuye Canada aho rero bikagoranamo ariko ngo nabo muri Canada bariwe ayabo bagiye mu butegetsi.”
Josette ngo ajya abwira abamwishyuza ko ari injiji zitazi business
Undi munyarwandakazi yagize ati: Njye nashyizemo abantu 5 twese hamwe ni 6,000$. Ntuye muri Phoenix, Arizona USA. Njye Josette yambwiye ko harimo abantu barenze 500. Nkanjye ninjije baramukazi banjye babiri umwe turaturanye undi aba mu yindi state nawe yinjiza benshi ninjije abantu bari mu ma state atandukanye arimo; Arizona, California, North Dakota na Idaho, abo bose niko bagiye binjiza abandi. Naramubajije uwo mugore wabitangiye ariwe Josette nti ese ntashoboye kubona abantu banjya inyuma uzansubiza amafranga yanjye ? Ati cyane rwose. Nyuma rero ni bwo yatangiye kwanga kwitaba telephone naho ayifatiye akavuga ko abanyafrika turi injiji tudasobanukiwe na business uko ikora. Yanga kuyadusubiza n’ubu abantu benshi babuze amafaranga yabo.
Nubwo bavuga ko Josette bamuhaga $1000 ngo nta nyemezabwishyu yabahaga
“Ntanyemezabwishyu yatangaga ahubwo yaguhaga amazina na numero de compte y’uwo uri buhe hanyuma warangiza kuyamwoherereza ukamufotorera facture kuri WhatsApp nuko byakorwaga. Inama twatanga nuko barekeraho kwiba amafaranga y’abantu bakajya barya macye bakoreye kandi bakareka ubutekamutwe kuko atari indangagaciro nziza. Ikindi twababwira nuko amarira barimo kuriza abantu adashobora kubaha amahoro. Aho baboneye ko bahemutse ntibitaba telefone z’abantu ntanasubize messages.”
Ese muri iki kimina barimo n’abazungu?
Umwe mu bo twaganiriye yagize ati: Abazungu ntabarimo kuko nashatse gushyiramo umuzungu w’inshuti yacu nawe yari buzane bene wabo maze abo badamu ba Colorado bambwira ko bagomba kubaza Josette bambwira ko bitemewe kuko nta misoro itangwa abazungu babafatisha ngo sinibeshye mbinjiza.
Kandi nari namaze kubibabwira we n’umudamu we gusa nyuma ndabarimanganya mbabwira ko mbona bidasobanutse ariko babanje kumbuza ndanga ahubwo nkabasobanurira ukuntu ari bizima mbese twakozwe n’isoni biduteranya n’inshuti dutakaza icyizere mu bantu.
Abazungu bari kwemera gute kuza muri iki kimina kandi ari bintu bya frode? kuko abazungu baba bashaka ibintu biciye mu mucyo byishyuriwe n’imisoro. Abazungu dukorana narababwiye, nuko barambwira bati turunva bidasobanutse kubera ko nta office ntana website bafite, hanyuma baravuga bati nibayaguha ($8000) n’abo bandi washyizemo uzatubwire.
Josette ngo baramureze, ubu hari gukorwa iperereza
Umwe mu bashinja Josette uburiganya, yagize ati: “Urebye yadutetseho umutwe kuri telephone arigisha birarya. Twaramureze ariko baracyakora investigation (iperereza). Badukoze agakino pe hari ukuntu abantu bajyaga biba abantu Nyabugogo umuntu yabaga afite amakarita akakubwira ati nushyiraho bitanu urabona icumi nushyiraho icumi urabona makumyabiri noneho hakaza abantu kandi bari kumwe na wa wundi urimo kuvuga ibyo bagashyiraho kandi bakorana ntubimenye bagashyiraho bijijisha kumbe bari hamwe nawe rero wabona abandi bashyizeho utwawe bakaturya mbona ari byo Josette yadukoze n’ibyegera bye.”
Kampire Francoise bivugwa ko ari umwe mu bakorana bya hafi na Josette ndetse ngo akaba ari umwe mu bantu b’imbere muri icyo kimina. Kampire yanze kugira amakuru atangaza avuga ko amakuru yazayabazwa abatanze ayo makuru.
UMVA HANO ZIRIMWABAGABO AVUGA KU BURIGANYA ASHINJA JOSETTE
Source : inyarwanda.com


text:
Umuntu utarahigereye ntazatwifatire : azabyicuza! Kuko igitaramo twatumiwemo kuri Birmingham Palace cyari imboneka-rimwe. Iyo salle yari yuzuye ku buryo imyanya yicarirwa yose yari yashize, yewe no muri VIP.
Urubuga rwabanje guhabwa abacuranzi bakoze "première", byo gushyushya salle mbere y'abahanzi b'umunsi.
Salle imaze gufata agashyuhe, Chouchou Mihigo yarinjiye si ukuvuza guitare maze arayivugisha, akongeza salle mu ndirimbo ze nka Umulisa; Yatangije ingoma ya N'Goma Oliver n'amagambo "Bane mangnu saka nane no nuema Bulungue sanzi bu va yene sanzi", salle iragurumana kubera iyo zouk ya zilizopendwa (karahanyuze).
Abantu barabyinnye maze couple ku yindi baza kuzura piste bayiteraho Grignon wari wayihariye kugeza ubwo. Chouchou ariko yakoze kuri sentiments za benshi ubwo yasubiragamo Imagine ya John Lennon maze ayisoza mu buryo jazzy... La crème.
Abantu bakiri mu kumaramo uburyohe bw'iyo interprétation, Makanyaga aba arinjiye maze atera "Nshatse inshuti", "Urukundo Ni Indwara Y'umutima", "Elisa Chérie" akurikizaho n'izindi ndirimbo ze zatumye benshi basura agace k'imitima yabo kabitse nostalgie.
Pause yagizwe na tombola yakoreshejwe na RwandAir maze abanyamahirwe barimo n'umwerakazi umwe begukana amatike y'indege azabashoboza kwigira mu misozi igihumbi bakagaruka cyangwa bakazerekeza ahandi RwandAir igera.
Nibwo rero "babandi" binjiye maze ibyo bakoze sinzi amagambo yabisubiramo uko umuntu yayapanga atavanze indimi. Elles sont venues, elles ont vu et elles ont conquis (le public). Niko umuntu yagenekereza mu ruzungu. Charlotte na Fatuma (Charly na Nina) bakongeje salle irashya byo gushya!
Mbere y'uko bagera ino abantu benshi bandikiraga shuguli.com bayibwira ko concert live atari ibintu babasha. Nabo rero mu kunyomoza izo mpuha bararirimba barabyina maze batwika salle. Kuyishumika ariko. Indirimbo zabo hafi ya zose, ndetse na "I Do" bakoranye na Bebe Cool ariko barabyinnye b'anima igitaramo ku buryo...
Abagira ngo ni amakabyankuru bazabaze inkumi ebyiri zuriye kuri scène zikanga kuhava kugeza Charly asabye sécurité gukora akazi kayo. Byari "fire", umuriro. Nyuma barangije twabasanze muri loge tubabaza ibibazo byinshi ku muziki wabo, iyo interview muzayisoma vuba aha.
Reba andi mafoto hano


text:
Ni nyuma y'aho imbaraga abanyamadini bashyiraga muri gahunda y'ubumwe n'ubwiyunge zari nke ugereranyije n’ibyo bagakwiye kuba bakora. Uyu mwiherero wateguwe ku bufatanye bw’Akerere ka Nyanza n’ihuriro ry’abanyamadini n’amatorero mu Karere, umuryango wa Alert international n’Umuryango wa Bibiliya mu Rwanda.
Insanganyamatsiko yari “Uruhare rw’amadini n’amatorero mu rugendo rw’isanamitima n’ubwiyunge.” Watangijwe ku mugaragaro n’Umuyobozi w’Akarere ka Nyanza Bwana Ntazinda Erasme wabasabye ko uyu mwiherero waba intambwe idasubira inyuma ku bumwe n’ubwiyunge muri Nyanza. Intego nyamukuru yari ukugaragaza uruhare rw’amadini mu bumwe n’ubwiyunge, gahunda ya Ndi Umunyarwanda ndetse n’icyo abavugira Imana bakora kugirango imanza z’imitungo zaciwe n’inkiko gacaca zirangizwe mu bwumvikane.
Abanyamadini b'i Nyanza mu mwiherero w'iminsi ibiri
Tariki ya 9 n’iya 10 Gicurasi 2018 ni amatariki atazibagirana mu mateka y’ababwiriza ubutumwa bukiza roho muri Nyanza kuko nabo ubwabo biyemerera ko batakoresheje imbaraga zose muri gahunda zomora ibikomere, kurwanya ingengabitekerezo ya Jenoside ndetse n’ubumwe n’ubwiyunge. Sheikh Kabiriti Assouman uhagarariye idini ya Islam muri Nyanza aganira n’itangazamakuru yavuze ko mbere y’uyu mwiherero basaga nk’aho bomora ibikomere babica hejuru kandi abantu bose yaba abishe muri Jenoside yakorewe Abatutsi ndetse n’abiciwe babisanzuraho ariko bo ugasanga hari ibyo badaha umwanya munini cyane. Yagize ati:
Twebwe uba usanga batwisanzuraho gusa ntabwo twashyiragamo imbaraga ariko ubu tugiye kuganira na buri ruhande tumenye ibikomere bafite ndetse tumenye n’uko twafasha mu kubyomora kuko umuganga ntiyavura indwara atazi. Ndabizeza ko hari ibigiye guhinduka.
Yakomeje ahamya ko bagiye gufasha Akarere igipimo cy’ubumwe n’ubwiyunge kikazamuka ku buryo muri 2020 nako kazaba gahagaze neza. Ibi kandi Sheikh abyemeranywaho n’abapadiri ndetse n’abapasiteri bari bitabiriye uyu mwiherero kuko bavuga ko hari ibyo batakoraga cyangwa se bakabikora ku rugero rwo hasi nyamara urebye imbaraga leta ishyira muri izi gahunda baba bakwiye gukora cyane.
Hon. Bamporiki yaganirije abari muri uyu mwiherero
Mu kiganiro bahawe n’umukozi wa Alert International kivuga ku bikomere byo mu mateka n’uburyo byakira, yabagaragarije ko abakomeretse ari umuryango nyarwanda muri rusange kandi ibikomere bikaba bikwiye gukira kuko Bibiliya ivuga ko impamvu bidakira ari uko bagiye babyomora babica hejuru. Ibi ni nabyo byagarutsweho n’Umuyobozi w’itorero ry’igihugu (NIC) Hon. Bamporiki Edouard ndetse na Guverineri w’Intara y’Amajyepfo Hon. Mureshyankwano Marie Rose bose bari baje kwifatanya n’Akarere muri uyu mwiherero.
Hon. Bamporiki wabasangije ikiganiro kuri Ndi Umunyarwanda yababwiye ko ubutumwa bwose wavuga wirengagije amateka y’u Rwanda butafata keretse utari kububwira Abanyarwanda cyane ko n’abagendanye na Yesu agakora ibitangaza bareba ibyo yavugaga batabyumvise. Yababwiye ko bakwiye guhindura uburyo bwo kubwiriza bagashingira ku muco Nyarwanda ari nabyo Guverineri Mureshyankwano yagarutseho mu kiganiro cye cyitwaga 'Gusasa inzobe' aho abanyamadini n’amatorero basabwe kuvugisha ukuri atari uko muri Bibiliya gusa ahubwo bakavuga ukuri ko mu mateka y’u Rwanda bakanafasha mu kubanisha Abanyarwanda.
Hon. Mureshyankwano Marie Rose
Nyuma y’amatsinda yahuzaga abagize buri dini cyangwa itorero, abitabiriye umwiherero barenga 70 bagaragarije ubuyobozi ibyo bungukiye muri uyu mwiherero, gahunda isobanutse bafite mu gukiza ibikomere abayoboke babo ndetse by’umwihariko icyo bazafasha mu kurangiza mu bwumvikane imanza z’imitungo zaciwe n’inkiko Gacaca zikigaragara mu Karere ka Nyanza kandi bakazajya babitangira raporo. Uyu mwiherero wasojwe ku mugaragaro na Perezida w’Inama njyanama y’Akarere ka Nyanza Bwana Ngabonziza Julien wabashimiye ku gitekerezo bagize ndetse n’ibyo biyemeje kuzakora anasaba Imana ngo izabibashoboze.
Bagaragaje iteganyabikorwa mu isanamitima n’ubwiyunge


text:
RIP, aba pschologue, n’abize imitekerereze ya muntu badufashe kuko abantu nkaba ntabwo twumva leval y’imitekerereze yabo.
Ibi byandenze.
Iyi nkuru irababaje cyane, kubona umuntu mukuru gutya atinyuka agakora ibintu nkibi nyuma yimyaka 24 tuvuye muriJenoside yakorewe abatutsi ateye abana be kuba imfubyi niba yarabafite dukwiye kujya tubanza gutekereza cyane mbere yuko haricyo dukora uyu akwiye guhanwa cyane bigatuma nabandi batinya nihanganishije umuryango wa Josephine
RIP Josephine.You were still young.Ntabwo inama z’abayobozi arizo zizakemura ibibazo mu ngo.Kubera ko abatanga izo nama,nabo bamwe "baca inyuma y’abo bashakanye".Ibibazo isi yikoreye,byakurwaho nuko abantu bose bumviye amategeko y’imana.Imana yaduhaye sex kugirango tuyihe umuntu umwe gusa tuzabana binyuze mu mategeko.Millions and millions z’abantu basambana,ntabwo bemera ko ari icyaha kizatuma batabona ubuzima bw’iteka muli paradizo dutegereje.UMUTI w’ibibazo isi ifite,uzazanwa gusa n’Ubutegetsi bw’imana buzatangira gutegeka isi ku Munsi w’Imperuka nkuko Daniel 2:44 havuga.Buzabanza bukure mu isi abantu bose bakora ibyo Imana itubuza,hasigare gusa abantu bayumvira.Byisomere muli Imigani 2:21,22.Uwo niwo MUTI rukumbi.Niyo mpamvu Yesu yasize adusabye kutibera mu byisi gusa,ahubwo "tugashaka mbere na mbere ubwami bw’imana" (Matayo 6:33),niba dushaka kuzaba muli iyo Paradizo yegereje.
Kutica imbwa byorora imisega izo nyamaswa nazo nizitazajya zicwa. bizakomeza byatangiye gahoro bunvise ko igihano cyurupfu kivuyeho none bisigaye, ali buri munsi! bageze naho guca imyanya yumubiri, ntibatinya, no gutaburura imirambo,!wakumva ibihano ugasanga alinkibyaha bisanzwe
Nyirasapfari
Imana imwacyire
Mubayo
Kandi iyonyamaswa
Bayishyicyirize ubutabera
Kandi abasigaye
Mwihangane kandimukomere
Tubarinyuma
inama mubaturajye zirakenewe kugirango zicyemure amakimbirane arimungo gusa isi igeze aharindimuka
Uyu nawe yakagombye kwicwa kbs!


text:
’Undutira abandi’ na ’Humura Shenge’ , ibitabo byahogoje benshi biri kuboneka muri Made in Rwanda Expo
Kuva mu mwaka w’1995, iyandikiro ry’ibitabo bigenewe abana n’urubyiruko mu Rwanda, Editions Bakame, ryatangiye umurimo utari woroshye wo kwandika ibitabo by’abana n’urubyiruko mu rurimi rw’Ikinyarwanda.
Muri byinshi banditse harimo ibitabo bitibagirana byiyanditse ku mitima y’ababisomye. Muri ibyo harimo ‘Undutira abandi ‘ na ‘Humura Shenge’. Abo ibyo bitabo byombi byadutse biga mu mashuri abanza bazi neza uko byari umudatizwa. Uwabaga afite kamwe muri utwo dutabo, ku ishuri akaba yabaga ari umuntu ukomeye benshi bashakagaho ubucuti.
Kuri ubu utu dutabo twombi turi muri bimwe biri kumurikwa na Editions Bakame muri Made in Rwanda Expo 2017 iri kubera i Gikondo ahasanzwe habera Expo. Editions Bakame yahisemo kubyegereza abakunda gusoma badukunze kera ariko bakaba bakeneye kongera kubisoma ndetse no kubigeza ku bakiri bato batigeze babisoma.
Ibitabo bya Editions Bakame byandikwa mu Kinyarwanda kandi bikagurishwa ku giciro giciriritse kugira ngo bigere kuri benshi. Kuri ubu agatabo ka ‘Undutira abandi’ kari kugurishwa 300 FRW naho Humura Shenge ikagurishwa 2000 FRW.
Mu kazi kayo ka buri munsi, Editions Bakame yita ku guhesha agaciro ururimi rw’Ikinyarwanda ndetse n’umuco nyarwanda muri rusange. Iyi niyo mpamvu basubiyemo agatabo ka ‘Humura Shenge’ bakandika mu myandikire y’ikinyarwanda igendanye n’igihe ariko inkuru ubwayo ntiyahinduwe.
Agnes Gyr-Ukunda washinze Editions Bakame akaba n’umuyobozi wayo ati " Igitabo iyo kimaze iminsi gishobora kuvugururwa…biterwa n’uguhitamo kw’iyandikiro ry’ibitabo. Undutira abandi ni igitabo cyakunzwe cyane niyo mpamvu twagisubiyemo. Twagisubiyemo ngo kijyane n’igihe tugezemo ariko inkuru ikaguma ari yayindi.
Abasomyi barabikunze. Uretse Undutira abandi na Humura Shenge hari n’ibindi bitabo byakunzwe cyane nk’umukobwa w’ingona ndetse n’Abana b’inkubaganyi. Ababyeyi bakuranye na Editions Bakame baba bashaka ko n’abana babo babisoma."
Agnes Gyr-Ukunda akomeza avuga ko bafite n’ibindi bitabo bishya banditse bigenewe ingimbi kuko ngo ahanini abanditsi bakunda kwibanda ku bitabo by’abana gusa bakirengagiza abamaze kwigira ejuru gato. Ikindi avuga ko gishimishije ni uko ibitabo bishya biri kwandikwa n’abanditsi bakiri bato kandi bafite inyota yo gukomeza kwandika ibitabo byinshi.
Humura Shenge yasohotse bwa mbere muri 2000 isubirwamo muri 2017. Undutira abandi yanditswe muri 2002. Byombi byanditswe na Mukahigiro Perepetuwa binonosorwa na Editions Bakame.
Ibitabo bishya Editions Bakame ifite harimo nka Wikina n’urukundo, Wantwaye umutima, Wakunze ugukunda, Urukundo mu cyaro, Kanyana n’ibindi binyuranye.
Uretse kuba iri kumurika ibitabo muri Expo, ubusanzwe Editions Bakame iherereye i Remera mu Karere ka Gasabo, ku muhanda w’amabuye ugana muri gare ya Giporoso aho mushobora kugurira ibitabo byayo byose mwifuza ndetse mukanamenya ibikorwa bitandukanye bya Editions Bakame birebana no guteza imbere umuco wo gusoma.
Aho Editions Bakame iri kumurikira ibitabo
Umwe mu bakira abagana Editions Bakame muri Made in Rwanda Expo abaha ikaze
’Uburere buboneye umusingi w’umuco’
Expo ya ’Made in Rwanda 2017’ iri kubera i Gikondo nk’uko bisanzwe. Yatangiye kuva kuri uyu wa Gatatu tariki 29 Ugushyingo kugeza ku ya 05 Ukuboza 2017. Yitabiriwe n’abamurika ibikorwa byabo barenga 400. Kwinjira muri Made in Rwanda Expo ni ubuntu.


text:
Tekereza
Nyuma y’aho Hakuza atangiriye ikiganiro Tekereza kuri Nyirarock, agakomoza ku isanzure muri épisode yacyo ya mbere, yifuje kubaza abanya Kigali icyo batekereza ku isanzure, cyane cyane ku mivukire yaryo. Mu bisubizo binyuranye, ikigaragara n’uko imyemerere ishingiye ku idini ihabanye n’ubumenyi (science). Yewe n’abakandagiye mu ishuli bakiga amateka y’isanzure, ububasha bw’Imana busa n’aho bugifite uruhare runini mu ivuka […]
Ku bufatanye na Hakuza, Nyirarock radio igiye kuzajya ibagezaho ikiganiro gishya cy’ubumenyi mu bya science. Ikiganiro Tekereza! kizajya cyibanda cyane ku isanzure, isi ndetse n’ibiyibamo. Inkomoko y’ibyo tubona n’ibyo tutabasha kubona, inyigo ku nkomoko zabyo, … ikiganiro Tekereza! kizaba ihuriro ry’abanyamatsiko ndetse n’abakunda kwibaza ibibazo byinshi ku bijyanye n’ubumenyi bw’ibiriho. Hakuza akaba ahamagarira abacyumva kuzajya […]
-
Pages
- 1


text:
Mu rugendo rwabo mu Rwanda basuye urwibutso rwa jenoside mu mugi wa Kigali, basura amwe mu mashuri ndetse n’ishyirahamwe ry’ababana n’ubwandu bwa Sida.
Nyuma yo gushyira indabo ku mva yashyinguwemo abantu benshi ndetse no gusura urwo rwibutso, Madamu Laura Bush yanditse mu gitabo cy’abashyitsi kiri k’urwibutso rwa genocide, ati:
“Uru rwibutso ni urutwibutsa abantu beza batuvuyemo ariko na none ruratwereka ubutwari bw’abarokotse. Abaturage b’Abanyamerika bifatanije n’Abanyarwanda mu ntambwe itanga ikizere cy’ejo hazaza.”
Nyuma yaho Madamu Laura Bush yasuye ibikorwa by’uburezi no kurwanya Sida byatewe inkunga na Leta Zunze ubumwe z’Amerika. Yasuye ikigo cy’amashuri yisumbuye cya Kagarama. Icyo kigo ni icy’itorero rifashwa n’umuryango World Relief uterwa inkunga n’ikigo cy’Abanyamerika gitsura amajyambere, USAID. Muri icyo kigo cy’amashuri yahabonaniye n’ishyirahamwe ry’ababana n’ubwandu bwa Sida ryitwa Le Bon Samaritain.
Uwo muryango World Relief utera inkunga amatorero y’Abaporotesitanti m’ukwigisha urubyiruko kwirinda SIDA bakoresheje kwifata. Unafasha kandi amatorero m’ukwita ku barwayi ba Sida babafasha mumibereho yabo muri rusange no kurwanya akato gashobora kubakorerwa.
Umwe mu bagize ishyirahamwe Le Bon Samaritain, Madamu Mukanyarwaya Marie Claire,yatubwiye ko bishimiye cyane Madamu Bush kuko Leta Zunze ubumwe z’Amerika zabateye inkunga m’ukubafasha kubyara abana batanduye Sida, no kubafasha kubaha amata asimbura ibere kugira ngo abana babo batandurira mu mashereka.
Iyo programu yashoboye kugerwaho hafi 100%. Hejuru ya mirongwicyenda ku ijana by’abana bavutse ku babyeyi bagezweho n’uwo mushinga bavutse ari bazima.
Ikindi Madamu Mukanyarwaya yadutangarije ni uko ubu ngo bahabwa imiti igabanya ubukana bwa Sida k’ubuntu kandi ko na byo ari ku nkunga ya Leta Zunze Ubumwe z’Amerika.
Madamu Laura Bush yanasuye kandi itorero “Eglise Evangelique des Amis”, ari na ryo rifite ikigo cy’amashuri “Fox George Academy” yari amaze gusura. Muri iryo torero yashaboye kuganira n’umwana w’umukobwa w’imyaka 12 w’imfubyi ya SIDA witwa Mukeshimana Tatu, akaba yaranarokotse genocide.
Uwo mwana arera basaza be batatu bamukurikira nyina yabyaye nyuma ya genocide. Avuga ko nyuma y’aho nyina apfiriye yavuye mu ishuri aho yari ageze mu mwaka wa kane, akagumana na dusaza twe, hanyuma umukecuru wo mu muryango we akagurisha inzu nyina yabasigiye bagasigara bangara. Batarakirwa n’itorero Eglise Evangelique des Amis” baryaga gatatu mu cyumweru, na byo ari imfashanyo bahawe n’itorero.
Uwo mwana Mukeshimana Tatu twaraganiriye amaze kubonana na Madamu Bush atubwira ko afite ikizere cy’uko azabafasha ngo kuko yabumvise.
Madamu Laura Bush yanabonanye kandi n’abategarugori mu biro by’umufasha
wa Perezida Paul Kagame, aza no gusura ishuri ry’abakobwa FAWE.


text:
Kuki abana bakurwa mu muhanda bakongera kuwusubiramo?
Bamwe mu bana bakurwa mu muhanda bagasubizwa mu miryango yabo bongera gusubira mu muhanda kuko ngo ibyo bahunze mu miryango bongera kubisangamo.
Byatangajwe na Bosenibamwe Aime, umuyobozi w’ikigo ngororamuco mu Rwanda ubwo abana 66 muri 413 bigishirizwaga mu kigo ngororamuco cya Gitagata kiri mu Bugesera, basubizwaga mu miryango yabo ku itariki ya 08 Ukuboza 2017.
Bosenibamwe agaragaza ko mu bana 819 bashyikirijwe imiryango bava mu bigo ngororamuco kuva mu mwaka wa 2014, abagera kuri 219 basubiye mu mihanda bajyanwa Iwawa.
Agira ati “Abana basubizwa mu miryango bagasanga ibibazo basizeyo byatumye bajya mu mihanda bitarakemutse. Abana bagerwaho n’amakimbirane yo mu miryango bigatuma basubira mu buzererezi.”
Akomeza ahamagarira ababyeyi basubijwe abana kwitwara neza mu miryango yabo bagaharanira ko abana babo batasubira mu mihanda kandi bagakomereza ku masomo abana babo baherewe mu bigo ngororamuco.
Ati “Babyeyi, igihe kirageze ngo imyitwarire mwagize yatumye abana banyu bajya mu mihanda igere ku iherezo. Mufatanye n’abavandimwe n’imiryango n’ubuyobozi kugira ngo mwite ku burere bw’abana banyu.”
Abana basubijwe ababyeyi babo, bakuwe mu mihanda yo mu turere 19 two hirya no hino mu gihugu.
Umwe mu bakuwe mu muhanda witwa Hakuzimana Jean Luc avuga ko ubuzima bubi bwo mu rugo aribwo bwatumye ajya mu muhanda.
Agira ati “Ubuzima bubi bwo mu muryango nibwo bwatumye njya kuba inzererezi mu muhanda. Naje i Gitagata ndiga. Uburere nahakuye bwatumye nsubizwa mu muryango ndihangana, ubu ndangije icyiciro cya mbere cya Kaminuza mu burezi.”
Akomeza abwira abasubijwe mu miryango ko kwihangana no kugendera ku ndangagaciro z’umuco nyarwanda aribyo bizatuma bagera ku iterambere.
Ati “Mwe musubiye mu rugo ibyatumye mujya mu muhanda ntaho byagiye, ariko muzihangane kandi mwitonde nibyo bizatuma mugira aho mugera.”
Muri uwo muhango abana basubijwe mu miryango yabo basinye amasezerano yo kutazongera guta cyangwa gutoroka imiryango ngo bajye mu mihanda.
Ababyeyi nabo basinyiye gukurikirana abana babo no kubarera nk’ababyeyi. Uturere dusinyira gukurikirana iyo miryango no gufasha imiryango ifite ibibazo byatera abana gutorongera.
Umunyamabanga wa Leta muri Minisiteri y’ubutegetsi bw’igihugu, Dr Alivera Mukabaramba yabwiye ababyeyi ko bafite inshingano ikomeye yo kurera abana babo kuko ubusanzwe abana bakwiye kurererwa mu miryango atari mu bigo ngororamuco.
Agira ati “Iyo umwana ari mu muhanda hari uburenganzira bwo kuba mu muryango aba yavukijwe. Ntiyishima, ntiyiga, ntavuzwa, ntakura neza, ntiyambara neza n’ibindi bituma abaho neza.”
Akomeza avuga ko ariyo mpamvu Leta y’u Rwanda yahagurukiye kurwanya ubuzererezi ku bana n’abakuru inashyira imbaraga mu gutuma abana barererwa mu miryango.
Niwemutoni Yvonne , umwe mu babyeyi bashyikirijwe abana babo avuga ko hari igihe abana nabo bananirana. Gusa yemera n’uburangare bwa bamwe mu babyeyi.


text:
Busanza na Karama bihanzwe amaso mu iterambere rya Kanombe
Yanditswe na admin
Umurenge wa Kanombe ni umwe mu mirenge igize Akarere ka Kicukiro, ufite abaturage barenga ibihumbi 51, ufite ikerekezo k’iterambere gishingiye ku kuvugurura imiturire, kunoza ubucuruzi, ibi bikajyana no guhanga ahandi hantu hashya hafite uruhare mu iterambere ry’ejo hazaza hawo.
Higiro Emmanuel ni umunyamabanga nshingwabikorwa w’Umurenge wa Kanombe, avuga ko uwo murenge ufite ibice bibiri bifatwa nk’ibice by’umugi n’ikindi gice kikiri mu nzira y’amajyambere. Ati ”Kanombe ifite ibice bibiri hari Rubirizi na Kabeza bifatwa nk’igice cy’umugi, hari n’igice cya Busanza na Karama hakiri mu nzira y’amajyambere, aha hateganyirijwe umwihariko w’imiturire igezweho, hari umushoramari wamaze kuboneka agiye kubaka amazu muri Karama yakira abantu benshi ku buso bwa hegitari 20 muri 50 ziteganyijwe, ni ahantu hafite umwanya wo gukoreramo ibikorwa binyuranye by’amajyambere byitezweho iterambere rya Kanombe.”
Avuga ko hari ibikorwa byubatswe n’ibiteganyijwe bizafasha uyu murenge gutera imbere no guhahirana n’indi mirenge. Ati ”Nk’ubu uriya muhanda uva Rubirizi ugana Nyarugunga woroheje ubuhahirane, hari ikiraro gihuza Kanombe, Kagarama na Gahanga bizadufasha no kugera mu Bugesera, iyo urebye Kanombe ni Umurenge utari mu bwigunge kuko abaturage bamwe ni isoko ry’abandi, ibindi bikorwa Polisi y’igihugu ishami ryo mu muhanda igiye kubaka inyubako y’ishuri rikomeye izakorerwamo imirimo yo kwigisha amategeko, n’ibindi bijyana n’imyitwarire yo mu muhanda nk’impushya zo gutwara.”
Avuga ko Umurenge wa Kanombe ari umurenge urangwa n’urubyiruko n’abagore bakunda umurimo. ati ”Dufite umubare w’urubyiruko n’abagore bakunda umurimo, urubyiruko abenshi batwara moto, abandi benshi batwara amagare kubera ko hari imihanda imwe n’imwe amagare yifashishwa, ibi bibafasha gutunga imiryango yabo, mu bagore hari abagore bahoze mu buzunguzayi bakuwemo ubu baracururiza mu Gashyushya, hari n’imishinga igera ku 100 umwaka ushize yasabaga guterwa inkunga, dufite umujyanama mu by’ubucuruzi ufasha abifuza gukora imishinga.”
Uyu muyobozi yizeza abaturage ko ikibazo cy’amazi bahuraga na cyo n’ikibazo cy’abatarabona ubwishingizi mu kwivuza bidatinze nabyo biba byabonewe umuti. Ati ”Ku bufatanye n’Ikigo k’igihugu gifite mu nshingano amazi n’umuryango utari uwa Leta bagiye kuvugurura imiyoboro y’amazi ku buryo bitarenze ukwezi kwa Mata umwaka utaha abaturage bose bazaba bafite amazi. Ku bijyanye n’ubwisungane mu kwivuza turi kuri 70%, ukwezi gushize twari dufite abantu barenga 2 000 batabufite, muri abo 1 400 bamaze kubwishyurirwa n’amadini afatanyije n’abacuruzi, abandi basigaye na bo harimo kurebwa uko babubona.”
Higiro Emmanuel asaba abanyakanombe gukomeza kwiteza imbere bijyana no kwirinda imyubakire y’utujagari. Ati ”Muri Busanza nk’igice kigifite ahantu hagutse ho guturwa hari abaturage bumva bakubaka inyubako z’utujagari, ndabasaba kugendana n’igishushanyo mbonera cy’Umujyi wa Kigali, ahandi hakiri imiturire itajyanye n’igihe inaha icyuho bamwe mu bantu bafite imyitwarire mibi nk’uburaya aho uko amajyambere aza, imiturire ivugururwa ni ko bahava kuko ubu bagihari kubera ko bahabona inzu za make cyane.”
Asaba by’umwihariko abagore bacururiza mu Gashyushya gukomeza gucururiza mu isoko birinda icyabasubiza mu muhanda, ati ”Ndabasaba gukomereza mu makoperative yanyu, kuko hari bamwe bahitamo kuva mu isoko bagasubira gukora ubucuruzi mu kajagari mu muhanda wo ku Giporoso.”
GATETE JEAN BOSCO


text:
Umuyobozi w’akarere ka Nyarugenge Kayisime Nzaramba arasaba abaturage by’umwihariko abo mu karere ayoboye kwitwararika muri ibi bihe u Rwanda rwibuka abazize Jenoside yakorewe abatutsi bakirinda gukoresha amagambo asesereza cyangwa se ahembera ingengabitekerezo.
Uyu muyobozi yabwiye abaturage ba Nyarugenge ko Icyumweru cy’Icyunamo kireba buri munyarwanda bbityo anasaba ko bakirinda ibitekerezo bipfobya Jenoside.
Yagize ati: "Ariya magambo asesereza cyangwa ibitekerezo bitajyanye n’igihe turimo tuyirinde. Bamwe batabiha agaciro ugasanga bari kwidagadura bumve ko tugomba kunga ubumwe dugafatikanya twese kugira ngo dufate mu mugongo ababuze ababo.
Uyu muyobozi yabwiye aba baturage kandi ko ibibazo u Rwanda rwahuye nabyo byagizwemo uruhare n’abana b’abanyarwanda bityo abibutsa ko ari nabo bagomba gufata iya mbere mu gushaka ibisubizo.
Mu bu hamya bwa Rwego Yusufu warokokeye mu mudugudu w’Urumuri muri Nyarugenge, asobanura ko abiciwe aho bari bavuye ahantu hatandukanye nko mu Biryogo, Nyamirambo ,Nyakabanda n’ahandi.
Icyumweru cyo kwibuka inzirakarengane zazize Jenoside yakorewe Abatutsi mu rwego rw’akarere ka Nyarugenge cyatangirijwe mu murenge wa Rwezamenyo,Akagali ka Rwezamenyo ya II,mu mudugudu w’Urumuri.
Uyu mudugudu ukaba ufite umwihariko wo kuba ubwo ahandi Abatutsi bicwaga n’interahamwe abahungiye aha bo bishwe n’abarindaga umukuru w’igihugu w’icyo gihe ari we Habyarimana Juvenal.


text:
Nanubu sindamenya nimba wari umunsi w’ ibyishimo cyangwa w’ akababaro, hari nubwo ntajya nemera ko byabayeho kugirango nirinde gutecyereza cyane ndetse no kwibaza ibibazo byinshi.
Navutse muw I 1998, data ni umwe mubayobozi bakuru bashizwe iby’umutekano w’ igihugu; muri uwo mwaka wa 1998 yakoreraga I Gitarama arinaho yaje guhurira na mama icyo gihe wigaga mumwaka wa gatandatu w’ amashuli abanza, barakundanye, baza no kuryamana aribyo byamuviriyemo gusama inda yanjye. Kuva icyo gihe mama yahise yangwa n’ iwabo, abazwa uwamuteye inda ngo bamufungije gusa kuko yakundaga data yanze kumutanga nuko bimuviramo kwirukanwa iwabo. Nyuma y’ amezi icyenda naje kuvuka ubuzima mbutangira ntyo… Kuko mama yari yarirukanwe iwabo data yamushakiye inzu yo kubamo gusa nyuma y’ iminsi micye mvutse data yaje koherezwa mubutumwa muri Zambia nuko asiga mama aho, gusa asiga amushinze undi mugenzi we bakoranaga ngo ajye amuha amata yanjye yo kunywa. Maze kugeza kumezi 2 mama Kundera byaramunaniye niko kunjyana kwa masenge kugira ngo azabone uko asubira iwabo; nyuma y’ iminsi 3 ndi kwa masenge mama yacunze masenge adahari araza nanone aranyiba kuko yumvaga atabasha kubaho atamfite, masenge byaramubabaje nuko ahamagara data wari ukuri mubutumwa muri zambia nuko data amusaba ko umunsi mama yongeye kunzana yazahita anyohereza kwa masenge wundi wabaga I Bugande.
Naje kujyanwa I Bugande mama umbyara atabizi nuko mazeyo ukwezi, mama yaje kujya kubaza amakuru yanjye kumukozi wakoreraga masenge wabaga i Gitarama ( hamwe mama yansize) nuko amuha address zaho noherejwe I Bugande. Mama yaje kuza kundeba aho iyo nuko yakirwa neza ntacyibazo gusa kurundi ruhande abo bibugande bari baziko agarutse kunyiba nyamara sicyo cyari cyimuzanye, yahamaze ukwezi tubana maze arasezera agaruka I Rwanda..
Guhera icyo gihe nibwo ngo mama yansize,, data we yaje kugaruka I Rwanda avuye mubutumwa nuko baramuhindura bamujyana gukorera muntara y’ iburasirazuba..batandukanye na mama kuva icyo gihe ntawongeye kumenya agakuru kundi..
Njye mvuye ibugande,nabaye ahantu henshi hatandukanye gusa hose hari kwaba masenge..ubwo nari maze kugera mucyigero cy’ imyaka 2..
data,ageze aho I burasirazuba yahise abenguka umukobwa bahahuriye nibwo bakoze ubukwe Ubwo guhera icyo gihe nahise ntangira kubana na mukadata..! Kuko nari umwana sinarinzi ibyo aribyo..gusa murugo twabanagana na masenge wajyaga akunda kugira icyibazo cyo mumutwe iyo yasaraga najyaga kumva nkumva arambwiye ati ” uyu mugore mubana ntago ari nyoko”..njye ntago namwumvaga kuko nabaga nzi ko yasaze nyine!..
Mfite imyaka 5 gusa ababyeyi banjye bahisemo kunshyira mucyigo wiga ubayo nuko nkazanjya ntaha mubiruhuko gusa maze kugera muwa kane, mukadata yavuze ko ngomba kwimuka nkiga I Kigali aho nzajya niga ntaha murugo. Nikoko byarabaye gusa ryabaye itangiriro ry’ ubuzima butoroshye, noneho byaje kuba bibi ubwo yibarukaga imfura ye, nibwo naje kubona ko shobora kuba tari mama koko kubera ukuntu yankubitaga cyane ndetse akanantuka bikabije…ibyo byose byanyerekaga ko nubwo masenge yari yarisariye ariko ko ibyo yambwiraga bishobore kuba ari byo.
Ndabyibuka rimwe yigeze kubwira umukozi ngo amata akamisha ni ayabana be gusa hamwe nawe…ibyo byarambabaje gusa kuko nari nkiri muto ntago nabigaha umwanya cyane.. Data nawe yari yaranze kumbwiza ukuri kugira ngo wenda ntazasuzugura uwo mukadata.
Naje kurangiza amashuli abanza, maze gutsinda n’ amanota meza naje koherezwa kwiga mucyigo cyiza cyane kuko hari kure y’ iwacu nagombaga kwiga mbayo. Ngeze mumwaka wa 3 w’ amashuli yisumbuye, ndabyibuka hari kucyumweru cyo gusurwa nuko umubyeyi wari waje gusura umwana we wari ucyiri muwambere namutambutseho nuko aranyitegereza cyane niko kumpamagara nuko ambaza nd’uwo kwande….
Kuricyira igice cya kabiri…..


text:
*Wuzuye 2016 utwaye miliyari 10
*Nturaha abaturage umusaruro
Iburasirazuba – Mu karere ka Ngoma, ikiyaga gikorano cyubatswe hagati y’Umurenge wa Remera na Rurenge ngo gifashe abahinzi kuhira bahinge n’imusozi babone umusaruro kuva cyakuzura mu 2016 ntikirabaha umusaruro. Ngo cyabuze amazi ahagije, abaturage babona uyu mushinga warapfubye, ababishinzwe bakabasaba gutegereza.
Ni umushinga wiswe ‘Ngoma 22’ ugamije guha abaturage uburyo bwo guhinga mu mpeshyi buhiye hegitari 265 imusozi ahakikije iki kiyaga (idamu) na Hegitari 35 mu gishanga cya Gitobe aho iyi damu nini yubatswe.
Hubatswe impombo nini zizajya zizamura amazi, ikigega kinini acamo n’ibindi bikorwa remezo byo kwifashisha kuhira imusozi cyane cyane.
Abaturage bavuga, uyu mushinga wafunguwe mukwa 11/2016, bari biteze cyane ko mu mpeshyi ya 2017 uzabaha amazi bakuhira bagahinga imusozi ariko ntibyashobotse kuko amazi yabaye macye.
Umwe mu baturage ati “Twari kuhira mukwa karindwi gushize tugahinga ntibyakunda, amazi yabaye macye, imvura yabaye nke. Ubu rero turibaza niba bitarapfubye kuko nawe genda urebemo urebe n’imvura iri kugwa.”
Mugenzi we nawe utuye hafi aha ati “Dore nta mazi arimo ngo bategereje ko cyuzura ariko bari batubwiye ngo no mu mpeshyi tuzajya twuhira ntibyakunda, nawe umbwire ko iyi mpeshyi aribwo bizakunda. urebye amazi arimo.”
Ubuyobozi mu kigo gishinzwe iterambere ry’ubuhinzi n’ubworozi mu Rwanda RAB busobanura ko umwaka ushize habayeho gutenguhwa n’ikirere bituma amazi aba make.
Hanson Micyomyiza umuyobozi w’Agateganyo muri RAB ushinze gahunda zo kuhira, guhingisha imashini no gufata neza ubutaka avuga imvura 2017 yabaye nke n’amazi ahagije ntaboneke muri iyi damu.
Ati “Ntabwo byakunze kubera kuko umwaka wa 2017 ntihabonetse imvura nyinshi iyo dukora ibintu {bizagengwa n’ikizerere}tuba duteganya ko bishoboka cyangwa ntibikunde.”
Gusa atanga ikizere ko imvura nikomeza kugwa neza impeshyi izagera aya mazi arimo ubu agwiriye maze impeshyi y’uyu mwaka abaturage bakuhira bagahinga imusozi.
Abaturage ariko bo bavuga ko babona ibi avuga bisa n’ibidashoboka bashingiye ku ngano y’amazi ari muri iyi damu, uburyo imvura iri kugwa n’uko yari yifashe mu myaka ishize.
Umwe mu baturage witwa Claver Ndutiye ati “simpamya ko ariya mazi mu mpeshyi azaba ageze ku kigero cyo kwifashishwa mukuhira nkurikije arimo n’imvura iriho.”
‘Ngoma 22’ ni umushinga wakozwe ku bufatanye bw’Ubuyapani n’u Rwanda hagamijwe kongera umusaruro w’ubuhinzi.
Elia BYUKUSENGE
UMUSEKE.RW/Ngoma


text:
Video zo Guswera Zitandukanye
Video zo Kunyaza Umukobwa
Video zo Guswera Zigezweho
GUSOHORA KW’ABAGABO I
Navuga ko gusohora ari ugusohora nyine! Ni ukvuga kugera iyo wajyaga. Iyo utangiye urugendo rwo guhuza igitsina uba ufite iyo werekeza. Iyo ugezeyo uba usohoye. Abananirwa gusohora ntibaba bagezeyo, baba baciriye urugendo mu nzira. Iyo umuntu arimo guhuza igitsina n’undi muntu aba yumva biryoshye, uburyohe bukagenda bwiyongera gahoro gahoro kugeza ku kadomo buba bwinshi cyane ku buryo budashobora kuharenga. Icyo hatangira umwanya witwa gusohora.Icyo gihe imitsi yari yuzuyemo amaraso itangira kwifungura amaraso agatangira gutembera mu buryo busanzwe. Ariko muri icyo gihe navuga ko ibintu byose bisa n’ibisandaye umuntu ntamenye ibyo arimo, ushobora no gutaka cyangwa ugasohora andi majwi udashobora gutegeka. Umuntu aba arimo guhumeka cyane, n’amaraso yihuta cyane.Imboni z’amaso ziratumba, ushobora no kuzana ubuheri ku mubiri cyangwa ukabira icyuya. Muri icyo gihe imitsi n’inyama z’igitsina biba birimo kwikanda byirekura nibura buri masegonda 0.8. Biba byihuta rero. Gusohora bishobora kumara amasegonda 10. Mu bagabo muri iki gihe amasohoro aba arimo kwisuka asohoka mu mboro.